MUFC akan kemuka rayuan rasmi

AYER KEROH 23 Mac – Kelab Bolasepak Melaka United (MUFC) akan mengemukakan rayuan kepada Liga Bolasepak Malaysia (MFL) bagi mengembalikan tiga mata yang ditolak susulan kegagalan kelab itu menyelesaikan baki tunggakan gaji mengikut jadual ditetapkan.

Ketua Pegawai Eksekutif MUFC Datuk Mohd Saiful Mat Sapri berkata, pihaknya akan bertemu empat mata dengan kepimpinan MFL dan menyerahkan surat rayuan bagi membincangkan hukuman itu.

“Saya akan lihat dari segenap sudut mengenai isu berkenaan (pemotongan tiga mata) dalam pertemuan bersama kepimpinan MUFC malam ini dan saya sendiri akan mengemukakan rayuan kepada MFL bagi tindakan selanjutnya,” katanya ketika dihubungi Melaka Hari Ini (MHI) di sini, hari ini.

MFL dalam kenyataan media pada 19 Mac lalu menjelaskan keputusan hukuman terhadap MUFC dibuat selepas mesyuarat oleh badan bebas iaitu First Instance Body (FIB) yang dipengerusikan oleh Sheikh Mohd Nasir Sheikh Mohd Sharif secara persidangan video bersama ahli jawatankuasa yang lain.

Menurut kenyataan itu, MUFC pada tarikh akhir pertama iaitu 31 Januari lalu berjaya membuat pembayaran daripada tunggakan gaji pemain dan pegawai mengikut pelan jadual pembayaran.

Begitupun bagi pembayaran tarikh akhir kedua, MUFC didapati gagal menghormati jadual pembayaran yang dipersetujui dan ditetapkan sekali gus dikenakan hukuman pemotongan tiga mata.


MATTA Melaka jalin kerjasama dengan tujuh Persatuan Pelancongan Selatan Thailand

THAILAND 17 Februari – Persatuan Ejen Pelancongan dan Pengembaraan Malaysia (MATTA) Melaka menjalinkan kerjasama dengan tujuh persatuan pelancongan dari lima wilayah Selatan Thailand.

Pengerusi MATTA Melaka, Goh Hock Gin berkata, jalinan kerjasama itu bakal merancakkan lagi industri pelancongan di wilayah berkenaan dan Negeri Melaka.

“Kesemua tujuh persatuan dari lima wilayah Selatan Thailand seperti Songkhla, Pathalong, Trang, Satun dan Krabi. Mereka ini mempunyai ratusan ahli dalam kalangan pemain industri pelancongan di negara itu,” katanya.

Beliau berkata demikian selepas Majlis Menandatangani Memorandum Jalinan Kerjasama pada Program MATTA Travel Business Exchange (MTEX) di Hotel Buri Sriphu, Hat Yai – Songkhla, di sini, semalam.

“Kedudukan wilayah di Selatan Thailand juga berhampiran sempadan negara. Saya amat berharap usaha kami ini juga mampu membantu menjayakan Tahun Melawat Melaka 2024 nanti.

“Sepanjang Program MTEX kita juga memperkenalkan 20 produk pelancongan popular di Negeri Melaka seperti Menara Taming Sari dan Zoo Melaka,” katanya.


LPT 2 jangka pertambahan sehingga 45,000 kenderaan sehari apabila rentas negeri dibenarkan

Pengurus Perniagaan Wilayah LPT 2 Suhaimi Saat berkata selepas sekian lama berdepan sekatan akibat penularan pandemik COVID-19, orang ramai pastinya tidak akan melepaskan peluang untuk pulang ke kampung halaman atau melancong bagi melepaskan tekanan.

Sehubungan itu pihaknya telah melakukan persiapan rapi merangkumi aspek keselamatan dan kemudahan bagi memastikan pengguna mendapat pengalaman perjalanan yang selesa sekali gus tiba dengan selamat ke destinasi masing-masing.

“Pasukan penyelenggaraan dan kakitangan perkhidmatan pelanggan yang ditempatkan di laluan tertentu di sepanjang 184 kilometer lebuh raya sentiasa bersedia dengan sebarang kemungkinan.

“Malah semua kemudahan awam di kawasan lima Hentian Rehat dan Rawat (R&R) dan hentian sebelah LPT 2 sentiasa dibersihkan mengikut jadual yang ketat untuk menjamin keselesaan pengguna dan ia adalah sebahagian komitmen jangka panjang LPT 2,” katanya dalam kenyataan hari ini.

Suhaimi berkata bagi meningkatkan aspek keselamatan pengguna, pihaknya juga menjalin kerjasama dengan pasukan trafik Polis Diraja Malaysia dan Jabatan Pengangkutan Jalan bagi tujuan penguatkuasaan di sepanjang lebuh raya.

Pada masa sama, beliau turut mengingatkan semua pengguna supaya tidak mengabaikan prosedur operasi standard (SOP) bagi mencegah penularan COVID-19 ketika berada di kawasan R&R dan hentian sebelah.

“Sila patuh kepada arahan supaya melakukan imbasan MySejahtera, memakai topeng muka dan penjarakan fizikal apabila berada di R&R dan hentian sebelah.


Penerima vaksin tidak digalakkan jalani ujian antibodi

KUALA LUMPUR 7 Ogos – Penerima vaksin tidak digalakkan untuk menjalankan ujian antibodi ke atas vaksin COVID-19 bagi mengesan tahap keberkesanannya ke atas tindak balas imun, memetik laporan portal Astro Awani sebentar tadi.

Menteri Penyelaras Program Imunisasi COVID-19 Kebangsaan, Khairy Jamaluddin berkata, ini kerana perkara itu masih diperhalusi dan setakat ini belum ada sebarang garis panduan klinikal yang menunjukkan antibodi mana yang boleh menghasilkan keputusan yang tepat.

“Jadi saya harap orang ramai tidak akan menjalankan ujian antibodi kerana banyak pekara yang masih lagi kita tidak tahu mengenai tindak balas imun yang kita dapat kita dapat dari vaksin COVID-19,” katanya pada sidang akhbar selepas mengadakan lawatan ke Pusat Pemberian Vaksinasi Integrasi (PPVI) Persada PLUS di sini, pada Sabtu.

Sebelum ini, sebuah portal tempatan melaporkan tiga individu termasuk seorang peguam, mendakwa bahawa antibodi terhadap COVID-19 tidak dikesan dalam badan mereka setelah menerima dua dos vaksin Sinovac.

Mengulas lanjut, Khairy yang juga Menteri Sains, Teknologi dan Inovasi menjelaskan negara-negara lain termasuk Pentadbiran Makanan dan Ubatan Amerika Syarikat (FDA) juga tidak menggalakkan ujian tersebut ke atas vaksin COVID-19.

Namun demikian katanya, Institut Kajian Perubatan (IMR) dengan kerjasama Kementerian Kesihatan sedang menjalankan kajian mendalam bagi melihat kesan imun selepas penerimaan suntikan vaksin Pfizer-BioNTech dan Sinovac.

“Biarkan IMR melakukan kajian, jadi jangan lakukan ujian antobodi memandangkan tiada sebarang kajian tindak balas imun dilakukan (ke atas vaksin COVID-19) setakat ini,” jelasnya.


INSWA terus angkat martabat Dondang Sayang

DUYONG 14 Jun – Institut Warisan Melaka (Inswa) akan terus melestarikan irama Dondang Sayang bagi memartabatkan warisan itu terus segar dalam kalangan anak muda.

Pengurus Besar Inswa, Abdul Malek Bador berkata, penganjuran seperti bengkel dan pertandingan yang dianjurkan pihaknya mampu melestarikan seni itu bermula dari peringkat akar umbi khususnya di institut pengajian tinggi (IPT) seluruh Malaysia.

“Baru-baru ini, kerjasama antara Sektetariat Majlis Kebudayaan Universiti Malaysia (MAKUM) dan Kelab Kasawari Universiti Teknikal Melaka Malaysia (UTeM) telah mengadakan Bengkel Pemantapan Pantun Dondang Sayang Peringkat Kebangsaan UTeM-Makum 2023.

“Seramai 40 orang pelajar dari lima buah universiti iaitu Universiti Sains Malaysia (USM), Universiti Malaya (UM), Universti Malaysia Kelantan (UMK), Universiti Sultan Zainal Abidin (UNISZA), Universiti Putra Malaysia (UPM) termasuk UTeM menyertai penganjuran ini bagi memantapkan kembali kesedaran dalam seni yang menjadi warisan negeri ini,” katanya kepada Melaka Hari Ini.

Dalam pada itu, Abdul Malek berkata, bagi memastikan seni tersebut kekal diangkat pihaknya bakal menganjurkan Pertandingan Nyanyian Dan Tarian Dondang Sayang 2023 pada November depan


DUN Duyong: Lampu solar lebih jimat kos

DUYONG 26 Ogos – Lebih 60 lokasi sekitar Dewan Undangan Negeri (DUN) Duyong sebelum ini gelap dan menimbulkan keresahan dalam kalangan orang ramai mula diterangi cahaya lampu solar yang dipasang.

Ahli Dewan Undangan Negeri (Adun) Duyong, Mohd Noor Helmy Abdul Halem berkata, inisiatif itu dijayakan menggunakan peruntukan yang diberikan kepada pihak Japerun.

Katanya, kemudahan lampu solar setiap satu membabitkan kos RM500 itu siap dipasang sepenuhnya di kesemua lokasi yang dikenal pasti, sekali gus menjamin keselamatan dan kesejahteraan penduduk di DUN berkenaan.

“Kita terima lebih kurang 60 permohonan, tetapi kos untuk setiap lampu adalah antara RM900 hingga RM1,000. Jadi saya ambil pendekatan jimatkan kos dengan memasang lampu solar yang hanya memerlukan belanja RM500.

“Ya, tidak dinafikan pencahayaannya kurang memuaskan, tetapi setidaknya dapatlah memberi menerangi kawasan sebelum ini gelita,” katanya ketika ditemui Melaka Hari Ini (MHI) di Pejabatnya di Taman Seri Duyong 2, 23 Ogos lalu.

“Permohonan bertambah setiap tahun, apa kita boleh buat adalah guna lampu solar sebagai alternatif. Memang timbul persepsi, ada cakap tidak terang dan jangka hayat pendek, tetapi kita beri jaminan lampu ini mampu bertahan empat tahun paling maksimum.

“Pada saya daripada tiada lampu langsung lebih baik saya pasang lampu solar ini, sebiji lampu RM350, manakala tiangnya RM150, jadi kos keseluruhan RM500 untuk setiap lampu.

“Kemudahan ini masih memberi manfaat kepada rakyat, menjelang khamis (25 Ogos) sudah selesai pemasangan semua lampu solar di seluruh DUN Duyong, ini dapat menjimatkan kita daripada perbelanjaan yang besar,” katanya.


Sikap tak sabar pemandu, penunggang punca kemalangan

AYER KEROH 13 Januari – Enam kesalahan trafik berpunca daripada sikap tidak sabar pemandu dan penunggang dikenal pasti sebagai punca utama penyebab kemalangan jalan raya di negara ini.

Timbalan Ketua Polis Negara, Tan Sri Razarudin Husain berkata, antara kesalahan itu adalah memandu melebihi had laju; memandu di lorong kecemasan; memotong di garisan berkembar; memotong barisan, tidak mematuhi lampu isyarat dan menggunakan alat komunikasi semasa memandu.

Razarudin berkata, enam kesalahan itu menjadi fokus utama Polis Diraja Malaysia (PDRM) sepanjang Op Selamat 19 sempena sambutan Tahun Baharu Cina.

“Selain memastikan kelancaran (aliran trafik) itu sendiri, kelancaran perjalanan pulang ke kampung adalah mustahak (dititik beratkan dan bagi pengguna jalan raya yang akan gunakan Lebuhraya Utara – Selatan (Plus) atau mana-mana lebuh raya.

“Kalau boleh dihindarkan cuba bersabar, memang kita anggarkan berjuta kenderaan di jalan raya terutama pada 19 hingga 24 Januari ini (sempena perayaan Tahun Baharu Cina),” katanya.

Beliau berkata demikian pada sidang media selepas menyempurnakan Majlis Pelancaran Op Selamat 19 sempena Tahun Baharu Cina di Kawasan Rehat dan Rawat (R&R) Restoran Jejantas Ayer Keroh di sini, hari ini.

Hadir sama, Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim dan Timbalan Ketua Pengarah (Bisnes) Lembaga Lebuhraya Malaysia (LLM), Ir. Sazali Harun.

“Kemalangan babitkan kenderaan berat seperti lori cuma lapan peratus tetapi kemalangan melibatkan lori dan motosikal ini tinggi. Jadi kita akan mengurangkan kemalangan melibatkan motosikal itu,” katanya.

Sebagaimana tahun sebelumnya, operasi berkenaan mengekalkan tema sama iaitu ‘Rumah Selamat, Selamat Sampai ke Destinasi’ dengan memberi perhatian terhadap meminimakan kemalangan jalan raya dan mencegah jenayah pecah rumah sepanjang perayaan.


Muhyiddin dimasukkan ke hospital kerana alami diarea

“Sehubungan itu beliau telah didaftar masuk ke sebuah hospital di ibu
negara pagi ini untuk menerima rawatan dan pemantauan,” menurut kenyataan itu.


Chap Goh Mei: Hanya bunga api ‘Happy Boom’, mercun ‘pop-pop’ dibenarkan – polis

Pengarah Jabatan Siasatan Jenayah Bukit Aman Datuk Seri Abd Jalil Hassan berkata ini kerana bunga api dan mercun berkenaan tidak mengandungi bahan bakar yang boleh membahayakan keselamatan.

“PDRM mengingatkan orang ramai bahawa larangan memiliki, menjual, membeli dan bermain mercun serta bunga api masih lagi berkuat kuasa sempena mana-mana perayaan termasuklah sambutan Tahun Baharu Cina dan perayaan Chap Goh Mei,” katanya dalam kenyataan hari ini.

Menurutnya, sesiapa didapati memiliki, menjual, membeli atau bermain mercun atau bunga api selain daripada yang dibenarkan, boleh dikenakan tindakan mengikut Seksyen 7 dan 8 Akta Bahan Letupan 1957 (Akta 207).

Abd Jalil berkata mereka yang bermain atau membakar mercun dan bunga api dilarang juga boleh dihukum penjara tidak melebihi sebulan atau denda sehingga RM100 atau kedua-duanya mengikut peruntukan Seksyen 3(5) Akta Kesalahan-kesalahan Kecil 1955. – BERNAMA


TDM mengharapkan yang terbaik daripada kerajaan baharu

KUALA LUMPUR, 26 Nov – Panglima Tentera Darat Malaysia (TDM) Jen Tan Sri Zamrose Mohd Zain berkata TDM sentiasa mengharapkan yang terbaik daripada barisan kepimpinan negara, untuk memandu pasukan keselamatan itu ke arah lebih baik.

“Harapan TDM adalah yang terbaik (daripada kerajaan). Siapa sahaja yang memimpin dan menjadi kerajaan, kami akan sokong sepenuhnya dan sememangnya mengharapkan yang terbaik daripada mereka (kerajaan).

“Saya rasa pemimpin-pemimpin yang dipilih itu adalah dalam kalangan mereka yang bijaksana,” katanya kepada pemberita selepas menyempurnakan Majlis Penyerahan Rumah Asnaf Orang Asli sempena Program Jiwa Murni TDM 2022 di Batu 12, Gombak, di sini, hari ini.

Pada Khamis lepas, Malaysia mencatat sejarah menerusi pembentukan kerajaan perpaduan yang terdiri daripada Pakatan Harapan, Barisan Nasional, Gabungan Parti Sarawak dan beberapa parti lain diterajui Datuk Seri Anwar Ibrahim.

Anwar, 75, yang juga Presiden Parti Keadilan Rakyat mengangkat sumpah jawatan sebagai Perdana Menteri ke-10 di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini pada hari sama.


Sukarelawan UTeM bantu mangsa banjir di Kota Tinggi

AYER KEROH 7 Februari – Senada dengan aspirasi Kementerian Pendidikan Tinggi (KPT), Universiti Teknikal Malaysia Melaka (UTeM) menjayakan misi bantuan pasca banjir di Kota Tinggi, Johor, baru-baru ini.

Beliau berkata bantuan berkenaan adalah hasil sumbangan pelbagai pihak termasuk UTeM Holdings Sdn. Bhd, Pejabat Hal Ehwal Pelajar dan Alumni (HEPA), Pusat Pengurusan Kolaborasi RICE dan Pusat Islam.

“UTeM selaku Institusi kecemerlangan ilmu dan peneraju TVET negara, berinisiatif tinggi dan berpendirian sentiasa prihatin serta cakna kepada mangsa-mangsa bencana, justeru kami terus menggerakkan misi bantuan ini.

“Telah menjadi sebahagian daripada budaya UTeM yakni sentiasa ingin membantu dan segera menghulurkan bantuan kepada pihak yang memerlukan,” katanya menerusi satu kenyataan.

Hadir sama pada majlis penyerahan bantuan berkenaan adalah Timbalan Naib Canselor Hal Ehwal Pelajar (UTeM) Prof Madya Datuk Dr. Sabri Mohamad Sharif dan Timbalan Pendaftar Pejabat HEPA UTeM, Akmal Manap.


Trafik menghala ibu kota sesak, orang ramai mula pulang selepas berhari raya

KUALA LUMPUR, 4 Mei – Aliran trafik di lebuh raya utama menghala ke ibu kota mengalami kesesakan teruk berikutan pertambahan jumlah kenderaan susulan warga kota mula pulang ke rumah masing-masing selepas bercuti di kampung halaman sempena Hari Raya Aidilfitri.

Menurut jurucakap Lembaga Lebuhraya Malaysia (LLM) setakat pukul 10 malam tadi, di bahagian utara, trafik menghala ke Kuala Lumpur di Projek Lebuhraya Utara Selatan (PLUS) dilaporkan sesak di Alor Setar sehingga Sungai Petani Selatan, Kedah, dan di Perak kesesakan berlaku di Bukit Merah menuju ke Changkat Jering, Bukit Berapit menuju ke Terowong Menora, Ipoh ke Gopeng dan Tapah ke Sungkai.

“Di selatan pula trafik di lebuh raya PLUS dilaporkan sesak di Johor dari Pagoh ke Jasin, Melaka dan Simpang Ampat ke Seremban, Negeri Sembilan, bagi trafik dari arah pantai timur menghala ke ibu kota trafik sesak di laluan Karak menuju ke Bentong sehingga ke Lentang, trafik juga sesak di Plaza Tol Gombak menuju ke Kuala Lumpur,” katanya ketika dihubungi.

Bagi arah ke utara, trafik di lebuh raya PLUS dari Tapah ke Ipoh, Terowong Menora ke Bukit Berapit dan Bandar Baharu ke Jawi mengalami kesesakan sementara arah ke selatan kesesakan berlaku dari Pagoh ke Yong Peng dan Simpang Renggam ke Kulai. – BERNAMA


KSM terima 7,500 permohonan pekerja asing sektor perladangan

PUTRAJAYA, 5 Feb – Kementerian Sumber Manusia (KSM) menerima sejumlah 7,500 permohonan pekerja warga asing bagi sektor perladangan kelapa sawit secara pengecualian khas sejak 28 Jan hingga semalam.

Menteri Sumber Manusia Datuk Seri M. Saravanan berkata terdapat juga permohonan yang tidak dapat dipertimbangkan kerana permohonan itu adalah daripada majikan yang tidak layak menggajikan pekerja warga asing iaitu syarikat koperasi dan syarikat penyumberan luar.

“Saya juga ingin mengingatkan semua majikan bahawa semua permohonan perlulah diisi sendiri oleh majikan dan tidak menggunakan khidmat mana-mana agensi pekerjaan swasta.

“Perkhidmatan agensi pekerjaan swasta hanyalah sebagai pemudah cara dan tidak boleh membuat permohonan penggajian pekerja warga asing bagi pihak majikan,” katanya dalam kenyataan hari ini.

Dalam pada itu, Saravanan berkata KSM turut menerima permohonan daripada majikan dalam sektor lain yang mana permohonan cuma akan dibuka mulai 15 Feb ini.

Terdahulu, pada 15 Jan lepas Saravanan dilaporkan berkata permohonan secara dalam talian, menerusi laman web www.fwcms.com.my, bagi pengambilan pekerja asing seramai 32,000 orang untuk kuota sektor perladangan secara pengecualian khas dibuka bermula 28 Jan.- BERNAMA


PM arah agensi terlibat adakan sidang media harian Ops Banjir

Ismail Sabri melalui catatan di laman Facebook rasmi beliau hari ini berkata sidang media itu bertujuan memastikan rakyat mendapat maklumat terkini dan sahih mengenai situasi banjir serta persediaan yang perlu dalam menghadapi bencana.

Dalam rajutan berkaitan di laman Twitter pula, Ismail Sabri berkata beliau telah mengarahkan Agensi Pengurusan Bencana Negara (NADMA), Polis Diraja Malaysia (PDRM), Jabatan Bomba dan Penyelamat (JBPM) dan Angkatan Tentera Malaysia (ATM) untuk membuat laporan harian kepada seluruh Keluarga Malaysia mulai hari ini.

Beliau menyenaraikan urutan sidang media yang akan dimulakan oleh Ketua Polis Negara Tan Sri Acryl Sani Abdullah Sani pada 10 pagi dan diikuti oleh Panglima Angkatan Tentera Malaysia (ATM) Jen Tan Sri Affendi Buang pada 12 tengah hari.

Pada 2 petang pula oleh Ketua Pengarah Bomba dan Penyelamat Datuk Seri Mohammad Hamdan Wahid serta Ketua Pengarah NADMA Datuk Dr Aminuddin Hassim pada 4 petang.

Dalam rajutan itu, Ismail Sabri berkata penglibatan daripada seluruh barisan hadapan kerajaan yang membantu bencana berkenaan harus berada di tahap sentiasa bersedia. – BERNAMA


Melaka 95 peratus sedia hadapi SUKMA XX

AYER KEROH 4 September – Persediaan kontinjen Melaka ke temasya Sukan Malaysia (SUKMA) Edisi ke-20 sudah mencecah sehingga 95 peratus, kata Exco Pembangunan Belia, Sukan dan Badan Bukan Kerajaan (NGO) negeri VP Shanmugam .

“Sebenarnya dari segi persiapan kita sudah mencapai 95 peratus, kurang dua minggu lagi SUKMA, persiapan atlet-atlet dari segi fizikal dan mental memang terjaga.

Beliau berkata demikian pada sidang media selepas hadir ke Majlis Penutup Kejohanan Kejohanan Badminton Piala Toh Puan Datuk Wira (Dr.) Asmah Abd Rahman di Dewan Mini Bestari, di sini.

Dalam pada itu, Shanmugam berkata, Melaka merupakan antara negeri terawal yang membuat penyerahan bendera kepada 31 persatuan sukan yang menghantar atlet ke SUKMA.

Terdahulu, Majlis Penyerahan Bendera Negeri Melaka kepada Ketua Kontinjen Sempena Sukan Malaysia XX, Majlis Sukan Negara (MSN) 2022 telah disempurnakan Ketua Menteri Datuk Seri Utama Sulaiman Md Ali di Auditorium Masjid Al Azim, semalam.


Selekoh maut Kuala Sungai Baru ancam pengguna jalan raya

KUALA LINGGI 17 Jun – Dua selekoh di sekitar Kuala Sungai Baru, di sini, perlu diambil perhatian segera oleh pihak berwajib memandangkan lokasi itu kerap berlaku kemalangan maut.

Selain selekoh yang tajam, keadaan jalan yang mengelirukan tanpa tanda amaran mengundang risiko bahaya kepada pengguna jalan raya di kawasan itu.

Menurut Ahli Dewan Undangan Negeri (ADUN) Kuala Linggi Rosli Abdullah, dua lokasi yang dikesan sebagai titik panas kemalangan ialah di selekoh Kampung Teluk Belanga dan selekoh berhampiran persimpangan berdekatan Pasar Basah Kuala Sungai Baru.

Mengambil contoh selekoh Telok Belanga, Rosli mendakwa, setakat ini sudah lebih 10 kemalangan maut berlaku di kawasan itu yang mana ia dilihat cukup membimbangkan.

“Baru baru ini juga berlaku kemalangan yang mengakibatkan sebuah kereta terbalik akibat keliru dengan jalan itu, dan esoknya berlaku lagi kemalangan di lokasi sama.

“Ada juga beberapa tahun lalu, tiga kemalangan berlaku dalam tempoh sehari sehingga ada yang maut berpunca dari selekoh itu,” katanya kepada Melaka Hari Ini.

Beliau berkata, bagi mengurangkan risiko kemalangan berlaku di kawasan itu, pihaknya telah mengadakan pertemuan bersama Jabatan Kerja Raya (JKR) Daerah Alor Gajah di lokasi terbabit bagi mencari penyelesaian terbaik.

“JKR memaklumkan mereka akan mengambil tindakan segera dalam masa terdekat dengan memasang lebih banyak garisan kuning dan papan tanda sebagai langkah pencegahan awal,” katanya.


Syaaban meraih keampunan sebagai persediaan Ramadan

Bulan Syaaban iaitu bulan kelapan di dalam kalendar Islam merupakan salah satu bulan yang mempunyai kelebihan dan keistimewaannya. Lazimnya, bulan Rejab, Syaaban dan Ramadan mempunyai keistimewaannya tersendiri, di mana kehadirannya amat ditunggu-tunggu oleh umat Islam yang beriman dan bertakwa kepada Allah SWT.

Sebagai umat Islam, kita digalakkan untuk berdoa dan memohon keberkatan dalam bulan tersebut supaya diberikan kesungguhan agar dapat memperbanyakkan ibadah kepada Allah SWT. Sepertimana diriwayatkan bahawa Rasulullah SAW apabila masuk Rejab, baginda akan berdoa: “Ya Allah, berilah keberkatan kepada kami pada Rejab dan Syaaban serta sampaikanlah kami ke Ramadan.” (Hadis Riwayat Al-Baihaqi)

Bulan Syaaban ini juga terdapat satu malam yang penuh rahmat, iaitu Malam Nisfu Syaaban. Pada malam ke-15 bulan Syaaban ini, doa menjadi sangat mustajab dan dimakbulkan oleh Allah SWT. Berkata Al-Imam Al-Syafie R.A. dalam kitab Al-Umm yang bermaksud: “Doa mustajab adalah pada 5 malam, iaitu malam Jumaat, malam Al-Adha, malam Al-Fitri, malam awal bulan Rejab, dan malam Nisfu Syaaban”.

Umat Islam yang beriman dan bertakwa hendaklah memohon keampunan daripada Allah SWT dengan memperbanyakkan amalan sunat pada bulan Syaaban antaranya berpuasa sunat, membaca al-Quran, berdoa, berzikir, beristigfar, berselawat, bersedekah dan sebagainya. Ini bertepatan dengan firman Allah SWT di dalam Surah Ali Imran ayat 133, yang bermaksud: “Dan bersegeralah kamu kepada (mengerjakan amal-amal yang baik untuk mendapat) keampunan daripada Tuhan kamu, dan (mendapat) syurga yang luasnya seluas langit dan bumi, yang disediakan bagi orang yang bertakwa“.

Amalan sedekah amat digalakkan dalam bulan Syaaban. Ianya sebagai persediaan dan melatih diri bersedekah sebelum bertemunya pada bulan Ramadan. Bulan Ramadan bulan yang amat dinantikan oleh seluruh umat Islam kerana pahalanya berganda setiap amalan yang baik dilakukan pada bulan tersebut. Amalan sunat ini bukan hanya sedekah sahaja tetapi ibadah zakat menjadi keutamaan untuk ditunaikan bagi meringankan bebanan golongan yang memerlukan sebagai persiapan menyambut bulan Ramadan dan Syawal.

Justeru, umat Islam diseru untuk merebut peluang ini dengan memperbanyakkan amalan sunat pada bulan Syaaban sebagai persediaan Ramadan bulan yang penuh keberkatan. Semoga ibadah yang dilakukan mendapat ganjaran pahala yang berganda di sisi Allah SWT.

Sebarang pertanyaan dan pembayaran zakat bolehlah layari www.izakat.com atau menghubungi di talian 1-300-88-0233 di Zakat Melaka atau tinggalkan mesej di talian whatsapp 011-58583885 untuk info lebih lanjut.


Polis jumpa pistol milik suspek ditembak mati

Ketua Polis Kuala Lumpur Datuk Azmi Abu Kassim berkata senjata api itu ditemukan pada 1.30 tengah hari, Selasa lepas susulan pemeriksaan ke atas sebuah kenderaan jenis Toyota Estima di kawasan sekitar suspek ditembak.

“Hasil pemeriksaan, polis menjumpai satu beg kitar semula di bawah tempat duduk pemandu yang mengandungi pistol itu selain enam peluru hidup di dalam kebuk dan tujuh peluru hidup di dalam sebungkus sampul duit.

Azmi berkata berdasarkan maklumat risikan, pihaknya percaya senjata api tersebut adalah milik suspek dan siasatan kini diteruskan bagi mengesan saki-baki ahli kumpulannya serta senjata api.

Beliau sehubungan itu menyeru orang ramai supaya menyalurkan maklumat mengenai pemilikan senjata api yang boleh membantu siasatan itu kepada Bilik Gerakan Siasatan Jenayah di talian 03-2146 0685 atau Pegawai Penyiasat ASP Mohd Hasni Hussin di talian 019-998 4444 atau Hotline Polis Kuala Lumpur 03-2115 9999 atau mana-mana balai polis berhampiran.

Sebelum ini, polis dilaporkan berjaya menembak mati seorang lelaki berusia 40 tahun dan menahan lapan individu lain dalam beberapa operasi di Lembah Klang.

Kumpulan yang bergerak aktif sejak 2009 itu dipercayai terlibat dalam 15 kes samun, tiga kes bunuh dan pelbagai kes melibatkan dadah, pecah rumah dan curi kenderaan.


Covid-19: Third straight day of three-digit recoveries

PUTRAJAYA June 18 – A further 127 Covid-19 patients in Malaysia have recovered and were discharged today, the third consecutive day of three-digit recoveries, said Health director-general Datuk Dr Noor Hisham Abdullah.

He said this brought the cumulative figure for recoveries to 8,000, or 93.8 per cent of the total number of positive cases.

Dr Noor Hisham said as at noon today, 14 new positive cases were reported, taking the total number of cases to 8,529.

“The number of active cases with infectivity stands at 408. They have been isolated for treatment,” he said in a statement here today.


Kasih bapa tiada penghujung, Selamat Hari Bapa – PM

KUALA LUMPUR, 19 Jun – Perdana Menteri Datuk Seri Ismail Sabri Yaakob mengucapkan Selamat Hari Bapa kepada semua individu bergelar bapa di seluruh negara.

Sempena sambutan Hari Bapa hari ini, Ismail Sabri yang juga ayah kepada empat anak itu yakin sebagai pemimpin keluarga, setiap mereka yang bergelar bapa akan sanggup berkorban apa sahaja demi keluarga mereka.


‘Susah senang bersama’ – PM


Lebih 10,000 meriahkan rumah terbuka Parlimen Masjid Tanah

LENDU 8 Mei – Bukan setakat menjamu selera dengan pelbagai hidangan penganjuran Majlis Rumah Terbuka Parlimen Masjid Tanah dimeriahkan dengan persembahan artis dan persembahan bunga api.

Kehadiran Ketua Menteri Datuk Seri Utama Sulaiman Md Ali dan Isteri Datin Seri Utama Munia M Yusop memeriahkan lagi sambutan rumah terbuka berkenaan yang dianjurkan Ahli Parlimen Masjid Tanah Datuk Wira Mas Ermieyati Samsudin di Kompleks Sukan Masjid Tanah, di sini, malam tadi.

Majlis tamat pada jam 11 malam itu berjalan dengan lancar dengan tetamu termasuk ibu bapa membawa bersama anak masing-masing untuk menikmati kemeriahan Aidilfitri.


Fenomena pancuran Meteor Geminids mengujakan peminat astronomi

BALIK PULAU, 14 Dis – Peluang menyaksikan fenomena kejadian alam, pancuran Meteor Geminids yang berlaku malam tadi, sememangnya suatu yang amat berharga buat sekumpulan pelajar dan peminat astronomi di negeri ini.

Keadaan cuaca malam yang baik dan langit cerah, mengizinkan fenomena alam itu disaksikan dengan jelas oleh pengunjung yang berada di balai cerap di Pulau Betong di sini.

Pancuran Meteor Geminids yang terhasil daripada Asteroid 3200 Phaethon yang terbakar ketika memasuki atmofera bumi, dikatakan antara pancuran meteor yang paling aktif dan berlaku sekitar Disember setiap tahun.

Ahli Senior Persatuan Astronomi Pulau Pinang (ASP) Lim Choon Kiat berkata mulai tempoh antara 10 malam Ahad (13 Dis) dan 9 pagi hari ini (14 Dis), pancuran Meteor Geminids dapat disaksikan dengan jelas.

“Untuk fenomena pancuran Meteor Geminids, kita dapat menyaksikan antara 120 dan 150 meteor per jam, sekiranya, persekitaran cuaca malam dan langit benar-benar cerah” kepada Bernama ketika ditemui di balai cerap miliknya di Pulau Betong, malam tadi.

Menurut Lim, malam tadi (13 Dis) kenampakan fenomena kejadian alam itu agak terhad kerana pada masa sama bulan baru melepasi fasa bulan penuh.

Bercerita lanjut, Lim berkata aktiviti pencerapan pancuran meteor sebelum ini terbuka kepada orang awam sekali gus mendapat sambutan ratusan malah ribuan peminat astronomi.

“Bagaimanapun, disebabkan pandemik COVID-19 dan Perintah Kawalan Pergerakan, kami hanya dapat mengehadkan sekitar 20 peserta yang telah pun membuat pendaftaran awal,” katanya, sambil menambah bahawa persatuan itu turut menyiarkan secara langsung fenomena Meteor Geminids itu menerusi platform media sosial.

Sementara itu, Presiden ASP Prof Dr Chong Hon Yew berkata aktiviti pencerapan pancuran meteor itu berakhir pada pukul 6 pagi tadi yang menyaksikan sejumlah 323 Meteor Geminids, termasuk 10 kejadian “bola api”.

Katanya, beliau sebenarnya hampir berputus asa dan membuat keputusan untuk pulang, lebih-lebih lagi apabila jangka hayat bateri kameranya hampir berakhir, selain kad memorinya hampir penuh.

“Bateri kamera hanya tinggal dua peratus, namun saya terus berusaha untuk merakam gambar terakhir. Saya sangat gembira kerana berjaya merakam gambar yang amat bernilai ini,” katanya.- BERNAMA


NGO Melaka sokong sambutan TBC hanya bersama ahli keluarga

AYER KEROH 5 Feb. – Pertubuhan bukan kerajaan (NGO) di negeri ini menyambut baik keputusan kerajaan membenarkan sambutan Tahun Baru Cina (TBC) hanya di dalam rumah bersama ahli keluarga daripada rumah yang sama.

Presiden Melaka Tourism Business Club (MTBC), Datuk Chew Chert Fong berkata, sebelum ini malam perayaan TBC keluarganya akan berjumpa untuk makan malam bersama.

“Sebelum ini saya bersama 30 ahli keluarga yang lain akan pergi makan malam bersama di sebuah restoran, tahun ini agak suram sebab tak boleh jumpa ibu bapa dan keluarga yang lain.

“Tapi ada baiknya juga PKP 2.0 ini sebab kita pun tak tahu wabak COVID-19 datang dari siapa, lebih-lebih lagi ada ibu bapa yang sudah uzur dan boleh membahayakan mereka,” katanya kepada MHI.

Manakala, Presiden Lions Club of Melaka, Datuk Chay Kam Yuim berkata, walaupun rumah ibunya tidak jauh, namun dia memilih untuk tidak meraikan TBC beramai-ramai.

“Lebih elok kita duduk di rumah diam-diam, sebelum ni kita pergi makan di restoran ramai-ramai, sekarang kalau nak jumpa ibu pun sekejap saja kemudian balik.

“Bagus juga buat PKP 2.0 sebab kita pun risau dekat keluarga tak tahu sama ada saudara mara yang lain ada terkena jangkitan COVID-19 juga.

Semalam, Menteri Kanan Keselamatan, Datuk Seri Ismail Sabri Yaakob mengumumkan sambutan Tahun Baru Cina hanya dibenarkan di rumah bersama ahli keluarga dari rumah yang sama sahaja.

Kebenaran itu hanya diberikan pada 11 dan 12 Februari ini mengikut prosedur operasi standard (SOP) ditetapkan bagi memberi ruang untuk majlis Makan Besar bersama keluarga.

Katanya, aktiviti sembahyang hanya dibenarkan dilakukan oleh ahli keluarga yang tinggal serumah sahaja bagi mengelakkan pergaulan orang luar yang dibimbangi mempunyai gejala COVID-19.


Melaka tuan rumah Hari Wartawan Nasional

BANDA HILIR 17 April – Melaka bakal menjadi tuan rumah sambutan Hari Wartawan Nasional (Hawana) 2022 yang dijadual berlangsung pada 29 Mei depan.

Katanya, sambutan tahun ini akan diadakan dengan sokongan Ikatan Setiakawan Wartawan Malaysia Indonesia (ISWAMI), yang mana Pertubuhan Berita Nasional Malaysia (Bernama) bertindak sebagai agensi penghubung.

“Di Indonesia, hari itu adalah hari besar yang melibatkan semua, kerajaan, menteri, gabenor dan Malaysia sentiasa menjadi satu-satunya tetamu luar dari Indonesia.

Mengulas lanjut, beliau berkata, sambutan itu diadakan bagi menghargai profesion kewartawanan di negara ini sekali gus memberi pendedahan kepada orang ramai mengenai kerjaya itu.

“Ia akan dibuat dengan cara lebih tersusun dan diadakan setiap tahun, dengan diadakan dari satu negeri ke satu negeri sebagai lokasi penganjuran.


9.6 juta rakyat terima manfaat BKM, peruntukan RM8.2 bilion – Tengku Zafrul

Beliau berkata jumlah ini meningkat daripada 8.6 juta penerima dengan peruntukan sebanyak RM7 bilion di bawah Bantuan Prihatin Rakyat (BPR) pada tahun lepas.

“Bagi mengurangkan golongan yang tercicir, data yang berikut akan dibawa secara automatik ke dalam sistem BKM untuk disemak silang kelayakan mengikut syarat yang ditetapkan,” katanya sempena pendaftaran Bantuan Keluarga Malaysia Lembaga Hasil Dalam Negeri (LHDN) di Jalan Duta di sini hari ini.

Data itu ialah penerima BPR 2021, penerima Bantuan Khas COVID (BKC) B40 2021 dan pemohon BPR 2021 yang tidak lulus atas alasan menerima Geran Khas Prihatin.

Selain itu, data agensi kerajaan yang lain merangkumi data e-Kasih, bantuan Jabatan Kebajikan Masyarakat, penghuni Perumahan Awam atau Projek Perumahan Rakyat di bawah Dewan Bandaraya Kuala Lumpur (DBKL) serta Kementerian Perumahan dan Kerajaan Tempatan, Orang Asli Jabatan Kemajuan Orang Asli, gelandangan berdaftar dengan Kementerian Pembangunan Wanita, Keluarga dan Masyarakat (KPWKM) serta DBKL, ibu tunggal berdaftar dengan KPWKM, penerima Skim Insurans Pekerjaan PERKESO dan penerima zakat atau Baitulmal di Lembah Klang.

“Perkembangan ini sesuatu yang positif kerana ia secara tidak langsung dapat mengurangkan risiko penularan COVID-19 apabila pemohon tidak perlu keluar dari rumah dan hadir ke kaunter perkhidmatan BKM.


PM Ismail Sabri terima anugerah Ijazah Kehormat Doktor Perubatan dari Universiti Nihon

TOKYO, 24 Mei – Perdana Menteri Datuk Seri Ismail Sabri Yaakob pada Selasa menerima anugerah Ijazah Kehormat Doktor Perubatan dari Universiti Nihon, yang merupakan antara universiti swasta terkemuka  dan tertua di Jepun.

Ismail Sabri menerima anugerah berkenaan daripada Presiden Universiti Nihon Dr Naoto Kato di universiti berkenaan di bandar raya Itabashi, satu daripada pusat bandar yang terletak dalam metropolis Tokyo, ketika mengadakan lawatan kerja rasmi ke Jepun selama enam hari.

Menyatakan penghargaannya menerima anugerah berkenaan, Ismail Sabri berkata anugerah itu bukan hanya untuknya tetapi buat seluruh Keluarga Malaysia yang bersatu hati bersama-sama kerajaan menghadapi pandemik COVID-19.

“Sesungguhnya anugerah ini merupakan satu pengiktirafan besar bukan hanya untuk saya tetapi buat seluruh Keluarga Malaysia yang telah membuktikan keupayaannya untuk menangani pandemik COVID-19 dengan cara sendiri,” katanya dalam ucapan penerimaan anugerah itu.

Mengimbau ketika pandemik COVID-19 melanda Malaysia, Ismail Sabri berkata beliau diamanahkan sebagai  Menteri Kanan Pertahanan Kluster Keselamatan pada Mac 2020 yang bertanggungjawab menerajui serta mempengerusikan mesyuarat khas menteri-menteri dalam memerangi ancaman pandemik COVID-19.

Bermula detik itu, katanya seluruh kekuatan dan aset digembleng secara bersama iaitu agensi-agensi kerajaan termasuk pasukan kesihatan dan keselamatan selaku barisan hadapan digerakkan secara bersepadu dalam usaha menangani wabak berkenaan.

Berkongsi pengalaman Malaysia memerangi pandemik COVID-19, Ismail Sabri berkata segala faktor yang boleh menjadi punca kepada penularan wabak itu dikenal pasti dan ditangani sebaiknya.

Beliau juga berkata kerajaan terpaksa bertindak tegas pada peringkat awal dengan mengadakan Perintah Kawalan Pergerakan (PKP) dan rakyat tidak dibenarkan keluar rumah kecuali untuk urusan penting sahaja.

“Kita berperang dengan musuh yang tidak kelihatan namun berada di sekeliling kita. Setiap peperangan mesti dimenangi dan nyawa rakyat Keluarga Malaysia mesti diselamatkan,” katanya.

Ismail Sabri berkata Malaysia sudah hampir berjaya, dengan Malaysia mulai 1 April sudah membuka pintu sempadan dan mulai 1 Mei pula, prosedur operasi standard dilonggarkan seperti pemakaian pelitup muka hanya diwajibkan di kawasan tertutup dan tiada lagi penjarakan fizikal dan ia membolehkan semua sektor ekonomi dibuka sepenuhnya.

“Inilah hasil strategi kesihatan yang berkesan dan pelaksanaan kawalan pergerakan serta sokongan penuh daripada rakyat akhirnya kita berjaya melandaikan lengkung jangkitan pandemik COVID-19,” katanya.

Kato dalam kata-kata penghargaannya mengakui Ismail Sabri memainkan peranan penting dalam menangani pandemik COVID-19 dan memberi keutamaan kepada kehidupan dan kesihatan rakyat.

Ini telah menyumbang dengan ketara kepada pembinaan kepercayaan dalam kerjasama perubatan antarabangsa dan peningkatan teknologi dalam diagnosis dan rawatan jarak jauh serta latihan pemulihan fungsi, katanya.

“Pencapaian sedemikian amat dipandang tinggi oleh rakyat Malaysia,” kata Kato sambil menambah bahawa Ismail Sabri telah dilantik sebagai Perdana Menteri Malaysia kesembilan.


Sheng Yi nama anak ketiga pasangan panda

KUALA LUMPUR, 25 Mei – Setelah hampir setahun dilahirkan, anak ketiga kepada pasangan panda gergasi Xing Xing dan Liang Liang dari China akhirnya diberikan nama – Sheng Yi – yang bermaksud keamanan dan persahabatan.

Menteri Tenaga dan Sumber Asli Datuk Seri Takiyuddin Hassan berkata panda betina yang dilahirkan pada 31 Mei tahun lepas dengan berat kira-kira 140 gram itu kini berada dalam keadaan sihat dan telah mencapai berat melebihi 27 kilogram.

“Kerajaan Malaysia berharap Sheng Yi akan dapat mengerat dan mengukuhkan lagi persahabatan yang sedia terjalin antara Malaysia dan Republik Rakyat China,” katanya dalam kenyataan yang dikeluarkan selepas Majlis Penamaan Anak Giant Panda Ketiga itu.

Majlis itu yang diadakan di Pusat Konservasi Giant Panda (PKGP), Zoo Negara turut dihadiri Timbalan Menteri Tenaga dan Sumber Asli Datuk Ali Biju, Duta Besar China ke Malaysia Ouyang Yujing dan Presiden Malaysian Zoological Society (MZS) Datuk Zaharin Md Arif.

Kelahiran kali ini merupakan kelahiran ketiga bagi pasangan panda itu selepas kelahiran Nuan Nuan pada 18 Ogos 2015 dan dihantar pulang pada 14 Nov 2017 serta Yi Yi pada 14 Jan 2018.

Timbalan Presiden Zoo Negara [email protected] Amat Lana pada April berkata pihaknya masih menunggu lampu hijau daripada kerajaan berhubung penghantaran pulang Yi Yi.

Pasangan panda gergasi yang menjadi simbol hubungan diplomatik 40 tahun antara Malaysia dan China itu tiba di negara ini pada 21 Mei 2014 dan berada di sini bagi tempoh 10 tahun menerusi Program Penjanjian Kerjasama Konservasi Antarabangsa Panda Gergasi.

Bekas Menteri Tenaga dan Sumber Asli Datuk Dr Shamsul Anuar Nasarah, dalam laporan pada 2 Dis 2020 berkata setiap anak Giant Panda perlu dihantar pulang ke China apabila usia mencecah 24 bulan dan tidak melebihi usia empat tahun. – BERNAMA


Harga ikan meningkat akibat cuaca tidak menentu – MAFI

AYER LIMAU 5 Jan – Kenaikan harga ikan semasa adalah berpunca daripada faktor cuaca tidak menentu dan dijangka kembali stabil apabila musim tengkujuh berakhir tidak lama lagi.

Timbalan Menteri I Kementerian Pertanian dan Industri Makanan (MAFI), Datuk Seri Ahmad Hamzah berkata, berikutan musim tengkujuh sejak Nov lalu, kebanyakan nelayan di Pantai Timur dan utara Semenanjung tidak mampu turun ke laut.

Katanya, kenaikan harga seumpama itu lazimnya bersifat sementara dan akan turun apabila musim angin Monsun Timur Laut berakhir pada penghujung Januari.

“Keadaan cuaca sekarang tidak menentu dan menyebabkan kebanyakan nelayan tidak dapat mencari rezeki tetapi kita yakin harga akan kembali stabil apabila monsun itu berakhir,” katanya.

Beliau berkata demikian ketika ditemui selepas menyampaikan sumbangan kepada peladang dan penternak yang terjejas akibat banjir di Kampung Ramuan Cina Kecil, Lubok Cina dekat sini hari ini.

Beliau mengulas kenaikan harga ikan semasa yang menyaksikan ikan kembung bersaiz kecil atau pelaling dijual di kebanyakan kawasan di Semenanjung pada harga RM13 sekilogram.

Mengenai bencana banjir pada 18 Disember lalu, Ahmad berkata, kajian rambang MAFI mencatatkan kira-kira 5,500 peladang, penternak dan nelayan di seluruh negara yang dilabelkan sebagai Wira Agro mengalami kerugian kira-kira RM69 juta.

“MAFI menyediakan RM100 juta melalui Dana Bangkit Semula Keluarga Agro, selain Tabung Bencana melalui Peruntukan Pembangunan Semula Projek Agromakanan (PPSPA) sebanyak RM80 juta serta Tabung Bencana Tanaman Padi (TBTP) sebanyak RM12 juta.

Beliau memberi jaminan sebaik sahaja kajian menyeluruh selesai, mereka yang terjejas akan diberikan sumbangan bagi memastikan pengeluaran bahan makanan negara tidak terjejas.


Kedai kopi ‘port’ Ah Sem bersama rakyat

MACHAP JAYA 25 November – Keselesaan dan mensejahterakan rakyat menjadi fokus Ahli Dewan Undangan Negeri (Adun) Machap Ngwe Hee Sem, dalam membangunkan kawasan pentadbirannya yang mempunyai kira-kira 40,000 penduduk.

Bagi penduduk Dewan Undangan Negeri (DUN) Machap, melihat susuk tubuh Hee Sem atau lebih mesra disapa Ah Sem, berada di kedai kopi bersama penduduk setempat bukan sesuatu yang pelik malah gelagat mereka seakan rakan baik yang sedang ‘lepak’ hakikatnya ada rintihan dan keluhan rakyat yang didengari.

Menurutnya, meskipun berdepan dengan bermacam isu rakyat yang dibangkitkan namun perbincangan dan penyelesaian segera perlu diambil bagi memastikan rakyat tidak terkesan dan menanggung akibat.

Antara situasi dan pemasalahan yang diberikan perhatian serta diambil tindakan awal dilaksanakan pihaknya, adalah mengatasi masalah banjir meskipun hanya dua lokasi panas di DUN Machap dikenal pasti.

“Apabila kesan sesuatu kawasan itu berpotensi berlaku banjir, langkah pertama atau segera diambil, kita akan mengorek atau membesarkan laluan air atau longkang dengan menyewa jentolak selain akan bersama-sama dengan kakitangan Jabatan Pengairan dan Saliran (JPS) ke lokasi-lokasi dikenal pasti.

“Punca berlaku banjir di sini yang dikesan disebabkan oleh saliran pembetung dan kita sekarang sedang menunggu peruntukan Kerajaan Persekutuan bagi projek membesarkan pembetung,” katanya.

Malah, keselesaan jemaah turut diberi tumpuan apabila beberapa perancangan sudah dirangka antaranya pembinaan masjid baharu di kawasan Lesung Batu berhampiran Pejabat Jabatan Kebajikan Masyarakat (JKM) Alor Gajah yang akan menampung kira-kira 1,500 jemaah pada pada satu-satu masa.

“Kita dengar kehendak penduduk yang mahukan kawasan masjid di luaskan agar lebih banyak aktiviti dan program diadakan jadi kita akan bawa usul ini agar dapat dilaksanakan demi keselesaan semua.

“Bagi pembinaan masjid baharu yang dianggarkan menelan belanja kira-kira RM12 juta pula, persetujuan sudah diperoleh daripada Majlis Agama Islam Melaka (MAIM) dan surat permohonan akan dirujuk ke Pejabat Daerah sebelum cadangan ini saya bawa ke Mesyuarat Majlis Kerajaan Negeri (MMKN) sekiranya semuanya dipermudahkan, kita jangka pada awal tahun hadapan projek pembinaan akan dimulakan,” katanya.

Beliau yang juga Exco Perpaduan, Penerangan, Sumber Manusia dan Hal Ehwal Pengguna negeri berkata, bagi keselesaan penduduk juga khususnya generasi ketiga Felda, pihaknya bersama Lembaga Perumahan Melaka (LPM) akan membangunkan perumahan mampu milik berhampiran kawasan Felda Hutan Percha.

“Kita sedia maklum, generasi pertama dan kedua felda mereka ada tanah dan rumah namun untuk generasi ketiga ini sebaliknya jadi untuk memastikan mereka ini mempunyai penempatan serta tempat tinggal yang selesa kita cadangkan untuk bangunkan perumahan.

Hee Sem berkata, kawasan Machap juga akan menjadi DUN pertama yang akan menggunakan kira-kira 200 lampu jalan solar ia bagi memastikan keselamatan penduduk khususnya pengguna jalan raya pada waktu malam.

Katanya, antara lokasi yang akan dipasang lampu jalan solar ialah di laluan jalan baharu Tebong ke Hutan Percha, Hutan Simpan Bukit Sedanan dan Ayer Pasir serta beberapa lagi kawasan yang akan dikenal pasti.

“Malah pembukaan jalan baharu dari Tebong ke Hutan Percha juga sepanjang lima kilometer baru-baru ini juga memberi manfaat dan keselesaan kepada rakyat apabila dapat menjimatkan masa perjalanan serta jarak,” katanya.

Menurutnya, beliau kini dalam usaha mendapatkan kelulusan dan kebenaran daripada Majlis Perbandaran Alor Gajah (MPAG) untuk membina dewan terbuka di atas tanah kosong bagi menempatkan peniaga yang kini beroperasi sementara di Pusat Komuniti Ayer Pasir, supaya mempunyai tapak jualan yang kekal.

“Tidak sangka, usaha penduduk yang menjalankan perniagaan di situ empat bulan lalu membuahkan hasil, apabila dulunya bermula dengan hanya tiga empat orang peniaga sahaja kini sudah mempunyai 14 peniaga.

“Kawasan itu mendapat sambutan tetapi, sepanjang empat bulan ini sudah empat kali mereka terkesan dengan ribut jadi saya cadangkan supaya tanah kosong setengah ekar berdepan dengan Pusat Komuniti ini dibangunkan dewan terbuka dan kita lakukan seperti konsep ‘food court’,” katanya.

Karier:-
– Exco Perpaduan, Penerangan, Sumber Manusia dan Hal Ehwal Pengguna (2021 – kini)
– Ahli Dewan Undangan Negeri Machap Jaya (2021 – kini)


Banjir: Situasi di tiga negeri bertambah baik, mangsa di Segamat meningkat

KUALA LUMPUR, 7 Jan – Keadaan banjir di Sabah, Pahang dan Melaka bertambah baik dengan jumlah mangsa di pusat pemindahan sementara (PPS) semakin berkurangan pagi ini, daerah Segamat di Johor mencatatkan peningkatan mangsa manakala Negeri Sembilan tidak berubah.

Di SABAH, 55 orang daripada 15 keluarga masih berada di tiga PPS di Telupid dan Paitan pagi ini berbanding 202 orang daripada 50 keluarga malam tadi.

Jawatankuasa Pengurusan Bencana Negeri memaklumkan dua PPS di Telupid iaitu Masjid Kampung Gana Jati menempatkan 15 orang daripada enam keluarga dan Dewan Kampung Maau menempatkan 20 orang daripada lima keluarga manakala PPS Sekolah Menengah Kebangsaan (SMK) Pamol di Paitan menempatkan 20 orang daripada empat keluarga.

Di PAHANG, Sekretariat Jawatankuasa Pengurusan Bencana Negeri memaklumkan setakat 8 pagi, 782 orang masih berada di 22 PPS berbanding 933 orang di 27 PPS malam tadi melibatkan daerah Temerloh, Pekan, Maran, Bera dan Rompin.

Beberapa jalan masih ditutup antaranya Jalan Triang 1 dan Felda Triang 1 di Bera, Jalan Ibam-Kampung Aur (Rompin), Jalan Teluk Ganchong Lepar (Pekan) dan Jalan Serengkam (Maran).

Laman sesawang publicinfobanjir.water.gov.my melaporkan paras air Sungai Bera dan Sungai Serting di Bera serta Sungai Pahang di Kuala Sungai Chini, Pekan kekal melebihi paras bahaya sejak Rabu.

Di MELAKA, menurut InfoBencana Jabatan Kebajikan Masyarakat (JKM), setakat 8 pagi, jumlah mangsa menurun sedikit dengan 406 orang berada di satu PPS di Alor Gajah dan tiga PPS di Jasin berbanding 408 orang malam tadi.

Di NEGERI SEMBILAN, berdasarkan laporan aplikasi InfoBencana JKM, mangsa banjir setakat 8 pagi kekal 69 orang daripada 17 keluarga di tiga PPS.

Sementara itu, di JOHOR, Pengerusi Jawatankuasa Kesihatan dan Alam Sekitar negeri R.Vidyananthan berkata jumlah mangsa banjir meningkat sedikit kepada 4,496 orang setakat 8 pagi ini berbanding 4,065 orang malam tadi.

“Segamat masih mencatatkan jumlah mangsa tertinggi iaitu 2,479 orang, Muar (1,058), Tangkak (905) dan Batu Pahat (54). Sebanyak 62 PPS masih beroperasi di empat daerah itu melibatkan keseluruhan 1,242 keluarga,” katanya dalam kenyataan.

Vidyananthan berkata Sungai Muar di Buloh Kasap dan Sungai Gemas di Muara Sungai Gemas, Segamat serta Sungai Muar di Panchor dan Sungai Muar di Bukit Kepong, Muar masih berada pada paras bahaya dengan trend penurunan.


Mangsa banjir Johor, Pahang terima baucar Payung Rahmah

AYER KEROH 18 Mac – Seramai 1,000 mangsa banjir di Johor dan Pahang akan menerima baucar peralatan elektrik bernilai RM300 menerusi Program Payung Rahmah.

Menteri Perdagangan Dalam Negeri dan Kos Sara Hidup Datuk Seri Salahuddin Ayub berkata, baucar itu diberikan Kementerian Perdagangan Dalam Negeri dan Kos Sara Hidup (KPDN) melalui Suruhanjaya Syarikat Malaysia (SSM) bagi membantu golongan miskin tegar serta B40 membeli peralatan elektrik.

“KPDN melalui SSM setuju melaksanakan inisiatif Payung Rahmah bagi meringankan beban mangsa banjir di Johor khusus di  Segamat dan Batu Pahat selain sebahagian di Pahang dengan memperuntukkan bajet untuk 1,000 mangsa.

“Kita akan bantu mereka dengan baucar yang setiap satu bernilai RM300. Mereka boleh beli barang mesin basuh, peti sejuk atau peralatan elektrik lain yang musnah akibat banjir,” katanya.

Beliau berkata demikian pada sidang media selepas Majlis Perasmian Bangunan Baharu SSM Melaka yang turut dihadiri Ketua Pegawai Eksekutif SSM, Datuk Nor Azimah Abdul Aziz di Ayer Keroh, di sini, hari ini.

“Mereka juga (syarikat pengeluar) akan menawarkan diskaun yang akan kita bincangkan. Jadi syarikat ini mungkin menjual dengan harga diskaun dan KPDN akan tambah lagi baucar RM300.


Menu eksotik dari ‘kuala’

KUALA LINGGI 26 November – Isi dan telur belangkas yang dikatakan manis berlemak membuatkan hidangan eksotik itu semakin mendapat tempat dalam kalangan ‘food hunter’ di seluruh negara.

Tidak terkecuali di Melaka apabila Restoran Citarasa Belangkas sentiasa menerima pengunjung yang datang dari dalam dan luar negeri ini bagi menikmati hidangan eksotik berkenaan.

Pemiliknya, Azizi Buyaman, 29 berkata, restorannya yang telah beroperasi selama enam tahun tidak pernah sepi daripada pengunjung, malah ada sebahagiannya sanggup beratur berjam-jam lamanya demi hidangan belangkas yang diolah dengan tiga jenis cara masakan.

“Dulu kalau ikutkan belangkas ini tak ada harga pun tapi sekarang harga seekor belangkas mentah boleh mencecah RM30 di tempat lain dan menariknya orang sanggup beli.

“Saya terkejut ramai penggemar belangkas ini bukan sahaja dari Malaysia tapi Singapura pun ada makan sini. Lagi terharu ada yang sanggup bawa belangkas mentah dari luar Melaka untuk kami masakkan,” katanya kepada Melaka Hari Ini (MHI).

Tambah Azizi, cabaran terbesar untuk mengekalkan menu itu sebagai hidangan utama adalah untuk mendapatkan stok belangkas mentah daripada pembekal atau nelayan.

“Belangkas ini bermusim, ia naik ketika air pasang besar. Jadi kalau bukan dalam waktu itu, hendak mendapatkan sepuluh ekor belangkas sehari pun susah.

“Saya pernah pergi sampai ke luar Melaka dan diusir serta dihalau oleh peraih di sana kerana dianggap ‘menceroboh’ kawasan mereka untuk mendapatkan bekalan belangkas,” katanya.

Kata Azizi yang mengusahakan restoran itu bersama ibunya Fauziah Mohd Yasin, 56, mereka sangat teliti ketika menyiang haiwan eksotik itu bagi memastikan hidangan belangkas itu sentiasa segar dan tidak beracun.


‘Langkah Sheraton’ berulang?

KUALA LUMPUR 4 Ogos- Tindakan UMNO menarik balik sokongan terhadap Kerajan Perikatan Nasional (PN) dan Perdana Menteri, Tan Sri Muhyiddin Yassin semalam, bukan satu perkara luar biasa.

Penganalisis politik Universiti Malaya (UM) Prof Madya Dr Awang Azman Awang Pawi berkata, semua yang terjadi adalah keadaan dinamik biasa politik, malah situasi sekarang hampir sama dengan yang pernah terjadi semasa ‘Langkah Sheraton’ tahun lalu.

Katanya, dalam politik tidak ada satu lawan atau kawan yang kekal tetapi hanyalah kepentingan, dan bagi ahli politik 24 jam bukan tempoh yang lama kerana banyak boleh berlaku dan berubah dalam sekelip mata.

“Tidak sama sepenuhnya tetapi kita pernah lihat perkara hampir sama belaku dalam ‘Langkah Sheraton’ ketika Datuk Seri Mohamed Azmin Ali membawa 10 hingga 11 orang Ahli Parlimen keluar daripada PKR untuk menumbangkan Pakatan Harapan.

“Langkah seterusnya yang boleh dijangka adalah campur tangan institusi raja yang mana Yang di-Pertuan Agong perlu mengambil peranan dengan memanggil ketua-ketua parti untuk menghadap dan meminta mereka menjelaskan pendirian.

“Ini juga sama seperti berlakunya ‘Langkah Sheraton’ yang membawa kepada pembentukan PN,” katanya dalam progam Wacana Sinar bertajuk Apa ‘Cer’ Politik Malaysia secara maya, semalam.

Pandangan serupa dikongsi Pensyarah Kanan, Jabatan Pengajian Pentadbiran dan Politik UM Dr Mohammad Tawfik Yaakob yang percaya rakyat kini sedang memerhatikan setiap langkah diambil pemimpin.

“Kerajaan masih ada, pertukaran kerajaan tak boleh buat macam tukar tempat tinggal. Ia perlu dilakukan mengikut prosedur Perlembagaan. Kalau setakat nombor (jumlah Ahli Parlimen) sesiapa sahaja pun boleh cakap dia ada nombor tertentu,” katanya.

Tegasnya, politik matang tidak memerlukan istilah propaganda seperti ‘derhaka’ atau ‘pintu belakang’, sebaliknya berasaskan prinsip Perlembagaan, nilai adab dan rasa hormat terhadap rakyat.

“Ahli politik ‘dinosour’ (lama) kena berundur. Kita sekarang berada di era politik baharu. Kalau betul sayangkan negara dan berjiwa besar, berilah peluang kepada nafas baharu dalam politik,” tambahnya lagi.


73 rumah atas air di Pulau Gaya terbakar, lebih 200 penghuni hilang tempat tinggal

KOTA KINABALU 12 Mac.- Lebih 200 penghuni hilang tempat tinggal selepas 73 rumah atas air musnah dalam kebakaran di Kampung Lok Urai, Pulau Gaya, di sini, kira-kira jam 8 malam tadi, lapor Berita Harian.

Dipercayai kebakaran bermula dari sebuah rumah dan berikutan kedudukan rumah yang rapat antara satu sama lain menyebabkan api merebak dengan cepat.

Jurucakap Jabatan Bomba dan Penyelamat Malaysia (JBPM) Sabah berkata, sebaik menerima panggilan jam 8.23 malam, sepasukan anggota bomba dari Balai Bomba dan Penyelamat (BBP) Kota Kinabalu, Lintas dan Penampang dikejarkan ke lokasi kejadian dengan menggunakan bot.

Tiga pusat penempatan sementara (PPS) dibuka setakat ini iaitu di Sembulan, Likas dan juga Damai bagi menempatkan mangsa kebakaran selain difahamkan ada antara yang terjejas sudah keluar dari pulau dan diambil keluarga masing-masing.


Mayat bayi lelaki 4 bulan ditemukan dalam tong sampah

SHAH ALAM, 8 April – Mayat bayi lelaki yang dianggarkan berusia empat bulan ditemukan di tempat pembuangan sampah di sebuah kondominium di Bandar Baru Klang, dekat sini, semalam.

Ketua Polis Daerah Klang Utara ACP S. Vijaya Rao berkata mayat bayi berkenaan dijumpai oleh seorang lelaki di lokasi tersebut kira-kira 3 petang.

“Hasil pemeriksaan oleh pihak Hospital Tengku Ampuan Rahimah, Klang, bayi malang itu telah tidak bernyawa dan dianggarkan dia telah meninggal dunia dalam tempoh 24 jam.

“Bertindak atas maklumat, pihak polis telah berjaya menangkap seorang wanita warga asing dan teman lelakinya yang merupakan warga tempatan masing-masing berumur lingkungan 30-an dan 40-an di sekitar lokasi kejadian.

“Kes disiasat mengikut Seksyen 318 Kanun Keseksaan dan kedua-dua suspek akan dibawa ke mahkamah bagi permohonan perintah tahanan reman bagi meneruskan siasatan,” katanya dalam kenyataan hari ini.- BERNAMA


Saya tidak pernah hadiri sebarang mesyuarat mengenai TIA – Tengku Zafrul

KUALA LUMPUR, 3 Mac – Menteri Kewangan Tengku Datuk Seri Zafrul Abdul Aziz menafikan dakwaan bekas pengurus bank Goldman Sachs, Tim Leissner, yang beliau menghadiri mesyuarat mengenai Lembaga Pelaburan Terengganu (TIA) pada tahun 2009.

“Merujuk kepada artikel Free Malaysia Today (FMT) berkenaan testimoni Tim Leissner dalam perbicaraan di Amerika Syarikat, saya ingin mengesahkan bahawa saya tidak pernah menghadiri sebarang mesyuarat mengenai Lembaga Pelaburan Terengganu (TIA) pada tahun 2009 bersama DYMM Sultan Terengganu dan individu-individu lain yang disebut dalam kenyataan tersebut,” katanya dalam satu catatan ringkas di laman Facebook beliau, hari ini.

FMT melaporkan bahawa nama Tengku Zafrul telah disebut dalam testimoni Leissner pada perbicaraan seorang lagi bekas pengurus bank itu, Roger Ng berkaitan 1Malaysia Development Bhd (1MDB) yang sedang berjalan di Amerika Syarikat (AS).

Leissner yang merupakan saksi dalam perbicaraan itu menceritakan kepada Mahkamah Persekutuan di New York tentang satu mesyuarat peringkat tinggi mengenai Lembaga Pelaburan Terengganu (TIA) yang kemudiannya menjadi 1MDB.

Dalam emel itu, Ng memaklumkan selain dirinya individu lain yang akan menyertai mesyuarat itu ialah Sultan Terengganu, Sultan Mizan Zainal Abidin; ahli perniagaan dikehendaki, Low Taek Jho; Pengarah Urusan Kumpulan Kenanga Investment Bank, Ramli Ismail dan Tengku Zafrul, yang ketika itu merupakan pengarah di Kenanga, kata laporan itu.- BERNAMA


Undi awal IPK Melaka lancar


‘Bunuh’ orang tengah mampu kawal kenaikan sayur, baja

AYER KEROH 16 Mei – Peranan orang tengah sebagai perantara antara pekebun dan peniaga perlu dihapuskan bagi mengawal kenaikan harga barangan terutama sayur pada masa akan datang.

Usahawan tani, Ahmad Fairus Muhamad, 40, berkata, ramai yang menyalahkan petani setiap kali berlaku kenaikan harga tanpa melihat peranan dimainkan oleh orang tengah.

“Sekarang ini kami bergelut dengan kenaikan mendadak harga racun dan baja, tapi nampaknya permasalah pekebun ini dipandang lesu, tiada siapa peduli.

“Sebagai pekebun saya mahu kerajaan ambil peduli perkara ini dan penyelesaiannya adalah perlu menubuhkan sebuah pusat pengumpulan barangan pertanian di setiap daerah agar pengguna boleh mendapatkan hasil pertanian secara terus dari ladang,” katanya.

Ahmad Fairus berkata, jika perkara itu dilaksanakan ia akan ‘membunuh’ orang tengah, pekebun memperoleh untung setimpal dan pengguna mendapat harga lebih murah.

“Kita petani kini berdepan masalah dengan pengeluar baja dan racun, malah mereka pula akan menjual kepada pekebun dengan syarat perlu ada kuantiti pesanan minimum (MOQ). Setiap pengeluar mesti akan beri MOQ paling minimum sebanyak tiga tan racun dan baja perlu dibeli oleh petani dengan nilai yang tinggi.

“Sehingga kini baja naik sampai 40 peratus, seperti baja fertigasi dahulu RM120 untuk seguni 25 kilogram kini boleh naik sampai RM200


Jangan terpedaya gimik jualan murah produk di Internet – MCMC

KUALA LUMPUR 23 Julai – Orang ramai diingatkan supaya tidak terpedaya dengan gimik jualan murah yang terdapat dalam Internet kerana kebanyakan produk dijual adalah daripada laman sesawang atau aplikasi tidak berdaftar.

Menurut Suruhanjaya Komunikasi dan Multimedia Malaysia (MCMC), produk dijual juga tidak tertakluk kepada akta dalam negara selain sesetengah daripadanya mempunyai kecenderungan untuk menyerupai produk berjenama.

“Pengguna akan menghadapi masalah untuk mendapatkan hak mereka daripada platform berkenaan jika kualiti produk dibeli melalui gimik jualan murah tersebut gagal memenuhi jangkaan dikehendaki oleh pengguna,” demikian menurut kenyataan itu hari ini.

Sehubungan itu, MCMC menasihati sebagai langkah lebih selamat, orang ramai digesa untuk lebih bijak menilai jualan dan promosi dalam platform e-dagang sedemikian.

Oang ramai juga dinasihati sentiasa berwaspada dengan promosi dijalankan dan platform digunakan ketika melakukan transaksi, selain perlu meneliti syarat-syarat perkhidmatan dan polisi berkaitan dengan pembayaran balik serta pampasan yang ditetapkan oleh penyedia platform e-dagang.


Ibu dan anak rentung dalam kebakaran banglo empat tingkat – Bomba

KUALA LUMPUR, 26 Jun – Seorang ibu dan anak perempuannya ditemukan rentung manakala dua lagi lelaki, cedera dalam kebakaran di sebuah rumah banglo empat tingkat di Taman Gembira, Jalan Klang Lama, di sini, awal pagi hari ini.

Komander Operasi Bomba Kuala Lumpur Musa Abdullah berkata kedua-dua mangsa yang rentung itu masing-masing berusia 60-an dan 20-an, ditemukan di bilik tidur berlainan tingkat atas rumah tersebut.

Menurut Musa sebaik menerima panggilan kecemasan pada 6.22 pagi, pihaknya terus menghantar jentera beserta 35 anggota dan tiba di lokasi kejadian 10 minit kemudian.

“Bomba tiba di lokasi pada 6.32 pagi dan mendapati api sangat marak. Kebakaran berjaya dikawal sepenuhnya pada 7.12 pagi tadi,” katanya ketika dihubungi hari ini.

Sementara itu Ketua Polis Daerah Brickfields ACP Amihizam Abdul Shukor berkata bahawa kes diklasifikasikan sebagai kematian mengejut dan punca kebakaran masih di dalam siasatan.

“Kami meminta orang awam yang mempunyai maklumat kajadian untuk menghubungi Balai Polis Brickfields di talian 03-22979222, Kuala Lumpur (03-21159999) atau mana-mana balai polis yang berdekatan,” katanya.


Polis kesan saksi kes pengedaran dadah

Menurut kenyataan Ibu Pejabat Polis Kontinjen Melaka, individu terbabit ialah Marvin Lii Jia An, nombor kad pengenalan 990601-01-6709 dan  beralamat di No 24 Jalan Hang Jebat 55, Taman Skudai Baru, Skudai Johor.

“Bahagian Siasatan Jenayah Narkotik IPD Melaka Tengah Melaka sedang mengesan seorang lelaki yang juga saksi penting bagi membantu siasatan polis bagi kes berkaitan Tanjung Keling repot:803/2021 mengikut Seksyen 39B Akta Dadah Berbahaya 1952,” kata kenyataan itu.


Melaka belum buka pintu untuk pelancong luar – KM

SERI NEGERI 30 Sept. – Kerajaan Melaka kekal dengan pendirian tidak membenarkan kedatangan pelancong luar buat masa ini biarpun telah beralih kepada Fasa 3 Pelan Pemulihan Negara (PPN) esok.

Ketua Menteri Datuk Seri Utama Sulaiman Md Ali berkata, keputusan itu sama seperti diumumkan sebelum ini yang mana sektor pelancongan hanya untuk rakyat di Melaka sahaja.

“Keputusan sektor pelancongan Melaka masih seperti dulu dan tetap, saya nak lihat dulu sebab saya bimbang…mungkin dalam Negeri Melaka kita boleh buka sektor pelancongan untuk orang Melaka saja.

Beliau berkata demikian pada sidang media selepas Majlis Menandatangani Memorandum Perjanjian (MoA) antara Perbadanan Muzium Melaka (Perzim) bersama Universiti Tun Hussein Onn Malaysia (UTHM) di Seri Negeri di sini, hari ini.

Sebelum ini MHI melaporkan Melaka tidak akan membuka pintu sempadan negeri untuk pelancong bermula 1 Oktober seperti diumumkan Kementerian Pelancongan, Seni dan Budaya (MOTAC).

Sebaliknya, Melaka hanya membenarkan aktiviti rentas negeri dengan syarat mencapai 90 peratus kadar vaksinasi dewasa berdasarkan data dan analisis yang dibuat Kementerian Kesihatan Malaysia (KKM) dan Majlis Keselamatan Negara (MKN).


Tonjol penglibatan wartawan wanita dalam HAWANA 2022

PETALING JAYA, 16 Mei (Bernama) — Penyertaan Persatuan Wartawan Wanita Malaysia (PERTAMA) pada penganjuran Hari Wartawan Nasional 2022 (HAWANA) 29 Mei ini bukan saja bagi menyokong bidang kewartawanan tanah air, bahkan menjadikannya sebagai platform terbaik mengetengahkan wartawan wanita yang menjadi tulang belakang merakam sejarah dan peristiwa penting negara.

HAWANA 2022 akan dirasmikan Perdana Menteri Datuk Seri Ismail Sabri Yaakob di Melaka selepas kali pertama ia diadakan pada 2018 bagi mengiktiraf peranan golongan wartawan dan pengamal media Malaysia.

Presiden PERTAMA Sariha Mohd Ali berkata persatuan itu akan memanfaatkan sepenuhnya perhimpunan terbesar golongan wartawan dan pengamal media tanah air kerana ia akan melibatkan penyertaan rakan setugas dari negara serantau dan koresponden asing di negara ini.

“Ini peluang terbaik menjadikan PERTAMA lebih dikenali bukan saja dalam kalangan pengamal media tempatan, tetapi juga di luar negara memandangkan HAWANA 2022 juga disertai wartawan dari negara jiran termasuk Indonesia.

“Kami mahu mengintai peluang untuk bekerjasama dengan persatuan wartawan dari luar negara dalam usaha memantapkan lagi pembabitan wartawan wanita dengan membina rangkaian pada peringkat antarabangsa,” katanya selepas mesyuarat agung tahunan (AGM) PERTAMA di sini pada Sabtu.

HAWANA 2022 dianjurkan Pertubuhan Berita Nasional Malaysia (Bernama) dengan sokongan daripada Ikatan Setia Kawan Wartawan Malaysia Indonesia (ISWAMI) dan Kementerian Komunikasi dan Multimedia (K-KOMM).

Sariha berkata PERTAMA juga akan berusaha menarik lebih ramai wartawan wanita muda di negara ini menyertai persatuan itu sebagai platform bagi mengukuhkan jaringan petugas media pelbagai organisasi, sekali gus menjaga kebajikan mereka.

“PERTAMA konsisten memberi pelbagai bantuan kepada rakan media wanita yang mengalami masalah termasuk membabitkan kematian ahli keluarga, kemasukan ke hospital dan sumbangan haji serta pelbagai manfaat lain.

“Kita berharap PERTAMA yang diasaskan Allahyarham Azah Aziz pada 1971 terus kukuh sebagai payung kepada wartawan wanita di negara ini,” katanya.

Terdahulu, pada AGM itu, ahli PERTAMA sebulat suara mengekalkan Sariha, yang juga Pengarang Berita BH, sebagai presiden bagi penggal 2022/2024, sekali gus memegang jawatan itu bagi tiga penggal berturut-turut.

Beliau dibantu Timbalan Presiden, Nasriah Darus yang merupakan Ketua Penyunting Meja Bahasa Melayu Perkhidmatan Berita (PB) Bernama; Setiausaha Nor Hasliza Abdullah (Ketua Penyunting Meja bahasa Inggeris PB Bernama); Penolong Setiausaha Minarni Mat Saad; Bendahari M. Saraswathi (Editor Perkhidmatan Perniagaan dan Kewangan Bernama) dan Penolong Bendahari, Adlina Abdul Wahab.

Turut dilantik tujuh ahli jawatankuasa (AJK) terdiri daripada wakil pelbagai organisasi media termasuk golongan veteran bagi membantu melancarkan pelaksanaan program-program PERTAMA. – BERNAMA


DUN Machap Jaya: Masyarakat Orang Asli Bukit Besar teruja jalan raya dinaik taraf

MACHAP JAYA – Masyarakat Orang Asli di Kampung Bukit Besar kini boleh menjalankan urusan harian mereka dengan lebih selepas selepas laluan utama ke penempatan itu diturap.

“Ternyata mereka amat gembira dengan kerja naik taraf ini, semasa turun padang saya ambil kesempatan menyantuni mereka dan bertanya mengenai permasalahan lain,” katanya.

“Jambatan ini sudah perlu dibaiki akibat mendapan tanah, selepas ini keselamatan pengguna lebih terjamin. Terima kasih Kepada agensi pelaksana JKR (Jabatan Kerja Raya) Alor Gajah,” katanya.


Suara Melaka didengari di Abu Dhabi TV

DUBAI 16 Mac – Ketua Menteri Melaka, Datuk Seri Utama Sulaiman Md Ali mewakili kerajaan negeri diberi peluang memperkenalkan Melaka sebagai destinasi pelaburan strategik menerusi Abu Dhabi TV.

“Peluang yang diberikan ini cukup bermakna kepada Kerajaan Negeri Melaka khususnya bagi memperkenalkan Melaka sebagai destinasi pelaburan cukup strategik dengan kewujudan koridor baharu Melaka Waterfront Economic Zone (M-WEZ),” katanya dalam satu hantaran di Facebook rasminya.

Delegasi kerajaan negeri Melaka ke Dubai yang berkampung hampir seminggu di negara timur tengah itu turut dipadankan dengan lebih 30 memorandum persefahaman (MoU) yang ditandatangani bersama pelabur asing.

Sebanyak 10 agensi dan syarikat berkaitan kerajaan (GLC) dan 10 syarikat perusahaan kecil dan sederhana (PKS) Melaka turut dibawa menyertai delegasi Melaka ke Dubai bagi mempromosikan Melaka ke pentas dunia.


DUN Machap Jaya: Hee Sem tak kekok kacau bubur lambuk

MACHAP JAYA 9 April – Walaupun berbangsa Cina, ia bukan penghalang untuk Ahli Dewan Undangan Negeri Machap Jaya turun padang meraikan budaya umat Islam yang kini menjalani ibadah puasa.

“Sempat turun gotong-royong bersama penduduk setempat di Felda Hutan Percha bagi penyediaan bubur lambuk Masjid Hutan Percha,” katanya dalam satu hantaran di laman Facebook rasminya.


Sasaran 30,000 pengunjung ke ‘Great British Circus’ – Exco

AYER KEROH 20 Oktober – Penganjuran sarkas ‘Great British Circus’ mampu membantu sasaran untuk mencapai jumlah lima juta pelancong melawat Negeri Melaka sehingga hujung tahun ini.

Exco Pelancongan, Warisan dan Kebudayaan negeri, Datuk Muhammad Jailani Khamis berkata, persembahan akrobatik dari luar negara itu menerima sambutan hangat sejak dibuka kepada orang ramai 15 Oktober lalu.

“Melihat potensi yang besar, kita merancang akan mengadakan kerjasama dengan beberapa pihak termasuk syarikat berkaitan kerajaan (GLC) bersama penganjur sarkas tersebut bagi memastikan penganjuran ini akan diteruskan pada tahun mendatang.

“Sarkas ini juga dilihat mampu menarik pelancong datang ke Melaka apatah lagi menjelang cuti sekolah pada sambutan Deepavali ini,” katanya pada sidang media Majlis Preview Melaka Circus On Ice di Dataran Perbadanan Kemajuan Negeri Melaka (PKNM), di sini, semalam.


Perhimpunan Agung UMNO diluluskan MKN

KUALA LUMPUR 23 Mac – Penganjuran Perhimpunan Agung UMNO 2020 yang dijadualkan pada 27 dan 28 Mac ini telah mendapat kelulusan Majlis Keselamatan Negara (MKN), kata Setiausaha Agung UMNO Datuk Seri Ahmad Maslan.

Beliau berkata perhimpunan akan dijalankan secara hibrid yang menggabungkan kehadiran fizikal di Dewan Merdeka, Pusat Dagangan Dunia Putra Kuala Lumpur dan secara maya di 190 bahagian di seluruh negara kecuali Sarawak.

Perhimpunan akan diadakan dengan mematuhi segala prosedur operasi standard (SOP) yang ditetapkan MKN termasuk penjarakan fizikal, pemakaian pelitup muka, pemeriksaan suhu, mengimbas MySejahtera dan sanitasi tangan.

“Selain itu, bagi tujuan pematuhan SOP, UMNO akan menambah anggota keselamatan seperti Jabatan Sukarelawan Malaysia (Rela) dan Skuad Sabil,” katanya dalam kenyataan hari ini.

Menurut Ahmad, perhimpunan kali ini tidak menjemput pemerhati awam dan bukan perwakilan serta tiada gerai jualan dan kenderaan tamu saji dibenarkan beroperasi sepanjang perhimpunan berlangsung.

Katanya perhimpunan akan dimulakan dengan perasmian serentak persidangan sayap Wanita, Pemuda dan Puteri oleh Timbalan Presiden UMNO Datuk Seri Mohamad Hasan pada Sabtu, diikuti upacara menaikkan bendera dan ucapan dasar Presiden parti Datuk Seri Dr Ahmad Zahid Hamidi pada Ahad.

“Perbahasan adalah berkaitan ucapan dasar ketua-ketua sayap dan ucapan dasar presiden. Ucapan dasar mereka akan menyentuh isu berkaitan politik, ekonomi, sosial, agama, antarabangsa dan isu semasa seperti COVID-19 dan vaksin,” katanya.


Budak lelaki empat tahun lemas jatuh sungai

Mangsa dikenali sebagai Issauf Mohd Ghazali tiba bersama nenek dan abangnya berusia enam tahun sebelum terjatuh ke dalam sungai itu ketika neneknya sedang menyediakan makanan sementara menunggu ibu saudara dan bapa saudaranya tiba.

Jurucakap Jabatan Bomba dan Penyelamat Perak berkata pihaknya segera mengerahkan anggota dan pegawai dari Balai Bomba dan Penyelamat Ipoh bagi kerja-kerja menyelamat sebaik menerima panggilan mengenai kejadian pada 10.49 pagi.

“Semasa jentera dalam perjalanan ke tempat kejadian, pusat gerakan operasi telah menerima panggilan yang memaklumkan mangsa lemas telah ditemukan pada jarak satu kilometer dari lokasi dia dilaporkan terjatuh,” katanya dalam kenyataan di sini hari ini.


Temui kumbang hampir pupus di Taman Rama-rama

AYER KEROH 3 Jun – Ramai yang tidak tahu spesis Kumbang Badak Tanduk Tiga atau ‘chalcosoma caucasus’ antara yang terbesar berasal dari Malaysia memerlukan masa hampir dua tahun untuk dilahirkan.

Spesis ini juga semakin pupus yang mana dahulunya ia mampu dilahirkan sebanyak 200 ekor sehari di dalam hutan, namun kini jumlah 200 ekor kumbang itu hanya boleh dilahirkan dalam tempoh setahun.

Pengurus Taman Rama-Rama dan Reptilia Melaka, Qurratu Ain Rohaminordin berkata, orang ramai boleh menyaksikan sendiri keunikan spesis Kumbang Badak Tanduk Tiga itu di Taman Rama-Rama dan Reptilia Melaka sempena Hari Serangga Sedunia 2022 bermula 3 hingga 30 Jun ini.

“Jika dahulu dalam hutan sehari boleh dapat (lahir) kira-kira 200 ekor kumbang badak tanduk tiga, namun kini dalam tempoh setahun baru kita boleh dapat 200 ekor kumbang dilahirkan.

“Kumbang ini hidup dalam batang kayu, untuk jadi dewasa perlukan masa sangat lama…kalau manusia sembilan bulan mengandung baru lahir, ia (kumbang) ambil masa 18 bulan untuk jadi seekor kumbang.

“Dalam tempoh 18 bulan itu ia perlu duduk dalam sebatang pokok yang besar lebih kurang satu kaki dan batang pokok itu perlu reput yang mengambil masa 10 tahun,” katanya.

Katanya ramai yang menganggap kumbang bandak tanduk tiga itu adalah serangga perosak bagi tanaman kelapa sawit sehingga ada yang sanggup membunuhnya.

“Di sini kita nak masyarakat sedar kepentingan serangga, kenapa serangga semakin berkurang disebabkan masyarakat itu sendiri yang sering menangkap dan membunuh serangga.

“Kita akan cakap kita bunuh serangga sebab ia perosak di rumah, rosakkan barang-barang, tapi kebanyakkan serangga yang dibunuh itu tiada kaitan dengan perosak.

“Contohnya kumbang badak tanduk tiga, selalu orang bunuh sebab ingatkan ia perosak ladang kelapa sawit, masyarakat kita salah faham, dia ingat bila kumbang je warna hitam perosak lepas itu kena bunuh sampai satu tahap populasi itu berkurang,” katanya lagi.

Mengulas lanjut, Qurratu Ain berkata lebih 100 spesis serangga akan dipamerkan kepada pengunjung sempena Hari Serangga Sedunia 2022 yang diadakan bermula 3 Jun (esok) ini.

“Kita ambil kesempatan sempena hari serangga sedunia di taman rama-rama ini, pelawat yang datang akan dapat berintekrasi lebih dekat dengan serangga selama sebulan.

“Kita nak kongsi dengan masyarakat semua kepentingan serangga, selalu masyarakat lihat haiwan yang besar sahaja tapi ramai terlepas pandang dengan serangga kecil yang ada di atas muka bumi kita.


DUN Durian Tunggal: Gotong-royong hias balai raya

DURIAN TUNGGAL 26 Julai – Bagi memberi keselesaan kepada pengguna dan penduduk sekitar, satu aktiviti gotong-royong membersihkan Balai Raya Kampung Beringin dilaksanakan pada 24 Julai lalu.

Ahli Dewan Undangan Negeri (ADUN) Durian Tunggal Zahari Abd Kalil berkata, selain kerja pembersihan, pengubahsuaian susun atur dalaman bangunan balai raya turut dijalankan.

“Bermula jam 9 pagi, kesemua AJK kira-kira 10 orang hadir untuk melaksanakan aktiviti mengindahkan balai raya ini bagi memberi keselasaan kepada orang ramai.

“Lantai dicuci, segala perabot dan susun atur dalaman semua kita ubah untuk agar nampak lebih menarik,” katanya menerusi laman Facebook rasminya.


Dua nelayan dikhuatiri lemas berhampiran Pulau Undan

TELOK MAS 17 Jan. – Dua nelayan dari Jeti Nelayan Padang Temu, dekat sini, dikhuatiri lemas selepas keluar menjaring ikan di perairan Selat Melaka sekitar Pulau Undan sejak Rabu lalu.

Penolong Pengarah Operasi Negeri, Penguasa Kanan Bomba ll Bomba dan Penyelamat, Muhammad Izwan Arief Mat Nor berkata, setakat ini operasi mencari dan menyelamat (SAR) nelayan terbabit giat dijalankan di lokasi terakhir bot mereka dilihat iaitu berhampiran Pulau Undan, dekat sini.

Katanya, pihaknya menerima aduan pada jam 11.26 pagi ini dan menggerakkan operasi mengesan nelayan terbabit yang dikenali sebagai Ahmad Norizan,38, dan Wan, berusia lingkungan 30-an.

“Satu bilik gerakan dibuka di lokasi membabitkan 36 anggota termasuk polis Jabatan Laut Malaysia, Agensi Penguatkuasa Maritim Malaysia (APMM) dan enam anggota Pasukan Penyelamat Di Air (PPDA) Melaka Tengah.

“Mereka dikhuatiri hilang apabila tidak pulang ke rumah sebelum keluarga membuat laporan polis petang semalam,” katanya kepada pemberita di Jeti Nelayan Padang Temu, hari ini.

Mengulas lanjut, beliau berkata operasi SAR hari ini bermula sekitar 2.17 petang sebelum ditangguh pada 7.04 malam dengan radius pencarian lapan hingga 10 batu nautika dari Jeti Nelayan Padang Temu.

“Operasi pencarian akan disambung jam 6.45 pagi esok dan kita mendapatkan bantuan  Unit Udara JBPM Subang bagi pemantauan dari udara menggunakan helikopter.


Calon-calon timbalan menteri dimuktamadkan dalam masa terdekat

KUALA LUMPUR, 7 Disember – Calon-calon bagi jawatan Timbalan Menteri akan dimuktamadkan dalam masa terdekat, kata Perdana Menteri Datuk Seri Anwar Ibrahim.

“Saya menegaskan bahawa isu-isu rakyat terutamanya masalah kos sara hidup harus diberi tumpuan dan diselesaikan sesegera mungkin,” katanya dalam catatan tersebut.

Pada 3 Dis lepas, dua Timbalan Perdana Menteri dan 25 menteri Kabinet mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini.

Dua Timbalan Perdana Menteri itu adalah Ahli Parlimen Bagan Datuk Datuk Seri Dr Ahmad Zahid Hamidi yang juga Menteri Kemajuan Desa dan Wilayah serta Ahli Parlimen Petra Jaya Datuk Seri Fadillah Yusof yang juga Menteri Perladangan dan Komoditi.

Dalam satu lagi catatan, Anwar berkata beliau terbuka menerima cadangan yang lebih baik dalam membantu pesawah miskin di seluruh negara dan tumpuan kerajaan ketika ini ini adalah menggunakan kuasa untuk membela kepentingan rakyat terutamanya pesawah miskin.

“Kalau ada pihak lain yang ingin menyanggah usaha kerajaan dalam membantu pesawah miskin, pihak tersebut dipersilakan mengusulkan alternatif. Saya terbuka menerima cadangan yang lebih baik,” kata Anwar.

Pada sidang media Isnin lepas, Anwar berkata kerajaan pimpinannya akan meneliti isu monopoli import beras yang dikuasai tokoh korporat Tan Sri Syed Mokhtar Al-Bukhary serta meneliti keuntungan beliau yang membeli pegangan Bernas milik Tan Sri Tan Boon Seng dengan harga RM800 juta dan Datuk Seri Shahidan Kassim (RM400 juta).

Anwar turut meminta supaya isu monopoli import beras yang dikuasai  Syed Mokhtar tidak dipolitikkan  kerana usaha itu berniat membantu pesawah miskin.


Pengamal media berdedikasi bawa berita terkini untuk masyarakat

KUALA LUMPUR 1 Ogos – Pengamal media di negara ini mempamerkan dedikasi dan profesionalisme dengan membawa berita serta rencana terkini berdasarkan keadilan untuk tatapan masyarakat.

Menteri Komunikasi dan Multimedia Datuk Saifuddin Abdullah, yang melontarkan kata-kata pujian itu, turut mengajak pengamal media agar sama-sama berganding bahu menumpukan segala usaha dalam memerangi COVID-19, menjaga kebajikan rakyat dan meneruskan kelangsungan ekonomi negara.

“Setinggi penghargaan juga dizahirkan kepada para warga media tanah air yang sentiasa bertungkus lumus melaporkan berita sahih serta mendedahkan berita palsu khususnya dalam pelbagai krisis yang melanda negara,” katanya menerusi hantaran di Twitter hari ini.


Larangan rentas daerah, negeri di seluruh negara selama empat minggu mulai Isnin ini

Penguatkuasaan itu meliputi kesemua negeri yang berada dalam pelaksanaan Perintah Kawalan Pergerakan (PKP), PKP Pemulihan (PKPP), PKP Bersyarat (PKPB) dan PKP Diperketatkan (PKPD), selama empat minggu sehingga 6 Jun.

“Antara aktiviti lain tidak dibenarkan (dalam tempoh itu) adalah aktiviti sosial termasuk majlis-majlis kenduri, perkahwinan, keraian dan lain-lain; aktiviti pendidikan dan aktiviti ekonomi yang boleh menyebabkan perhimpunan atau kesesakan awam,” katanya menerusi kenyataan media hari ini.


Ka Siong hadir majlis pengebumian bapa angkat di Asahan

ASAHAN 25 Mac – Menteri Pengangkutan Datuk Seri Dr Wee Ka Siong, hari ini, meluangkan masa menghadiri majlis pengebumian bapa angkatnya, Lim Kim Swee di Asahan, Melaka.

Beliau bersama isteri, Datin Seri Jessica Lim Hai Ean sempat memberikan penghormatan terakhir kepada mendiang yang meninggal dunia akibat jangkitan kuman pada bahagian paru-paru Ahad lalu.

“Mendiang juga pernah memegang jawatan sebagai Pengerusi Lembaga Pengelola Sekolah di SJKC Chong Hua yang terletak di sempadan negeri Johor dan Melaka selama hampir dua dekad.

“Terlalu banyak jasa dan pengorbanan mendiang bukan saja kepada masyarakat, tetapi juga kepada saya selama ini dan akan saya kenang sampai bila-bila,” ujarnya.


Penipuan haji dan umrah: 121 laporan polis libatkan kerugian lebih RM5.1 juta

KUALA LUMPUR, 19 Julai – Polis Diraja Malaysia menerima 121 laporan berhubung kes penipuan pakej menunaikan ibadah haji dan umrah menggunakan visa furada terhadap tiga syarikat pelancongan swasta yang melibatkan kerugian lebih RM5.1 juta.

Setiausaha Polis Malaysia Datuk Noorsiah Mohd Saaduddin berkata Kuala Lumpur mencatatkan bilangan laporan tertinggi iaitu 48 laporan membabitkan kerugian kira-kira RM2 juta diikuti Selangor dengan 30 laporan melibatkan kerugian RM956,300.

Beliau berkata 18 laporan melibatkan kerugian dianggarkan RM1.2 juta diterima di Pahang manakala masing-masing enam laporan diterima di Kelantan, Perak dan Johor dengan kerugian RM608,000.

“Kedah mempunyai tiga laporan dengan nilai kerugian RM48,000, Negeri Sembilan merekodkan dua laporan membabitkan kerugian RM170,500 manakaka masing-masing satu laporan di Terengganu dan Pulau Pinang yang melibatkan kerugian RM70,000,” katanya dalam kenyataan hari ini.

Pada 7 Julai lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan swasta.


Maqis rampas 98,400 kg makanan haiwan tanpa permit import dari Korea Selatan

SHAH ALAM 22 Jun – Jabatan Perkhidmatan Kuarantin dan Pemeriksaan Malaysia (Maqis) Selangor merampas makanan haiwan, gluten jagung dari Korea Selatan seberat 98,400 kilogram kerana gagal mengemukakan permit import yang sah, di Pelabuhan Klang Utara pada Ahad.

Pengarah Maqis Selangor Zamri Hashim berkata produk hasil pertanian dalam bentuk serbuk kering yang dianggar bernilai RM291,364.14, ditahan susulan pemeriksaan pada 12 tengah hari, kelmarin.

“Penahanan itu dilakukan selepas ia gagal mengemukakan permit import yang sah kepada pegawai penguat kuasa yang bertugas dan kesemua barang dagangan telah ditahan untuk siasatan lanjut,” katanya dalam satu kenyataan hari ini.

Zamri berkata kes disiasat mengikut Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728) yang boleh dihukum di bawah Seksyen 11(3) akta yang sama dan jika sabit kesalahan, boleh didenda tidak melebihi RM100,000 atau dipenjara tidak lebih enam tahun atau kedua-duanya sekali.

“Pihak Maqis sentiasa komited menjalankan penguatkuasaan undang-undang dan akan terus diperkasakan lagi di semua pintu masuk negara bagi memastikan kawalan penyakit ikan, haiwan, tumbuhan dan jaminan keselamatan makanan terpelihara,” katanya.


Pelekat RFID rosak: Pengguna boleh dapat gantian secara percuma – PLUS

Ketua Perhubungan Libat Urus Strategik PLUS Syed Mohammed Idid Syed Ahmed Idid berkata ketika ini, petugas tambahan diletakkan di plaza tol bagi membantu mereka yang mengalami masalah dengan pelekat RFID mereka.

“Kita ada orang ‘standby’ (tunggu sedia) dengan peranti ‘hand held’ (pegang tangan), kalau RFID tidak dapat ‘detect’ (kesan), kita akan bantu beli satu kupon untuk pergi ke fitment (pusat pemasangan) Touch ‘n Go (TnG) yang terdekat untuk ‘check’ (periksa) RFID. Kalau waktu itu TnG  masih tidak dapat ‘detect’, kita akan beri RFID ‘tag’ yang baharu secara percuma,” katanya kepada Bernama TV di sini hari ini.

Isnin lepas, media melaporkan beberapa plaza tol di Lembah Klang termasuk Plaza Tol Putra Mahkota dan Sungai Besi sesak teruk ekoran kegagalan RFID berfungsi pada waktu puncak ketika hujan.

Ini mengakibatkan ramai pengguna meluahkan rungutan dan PLUS telah mengambil tindakan penambahbaikan segera dengan menggandakan kehadiran petugas mereka di plaza tol selain meningkatkan keterlihatan papan tanda arah bagi pengenalan lorong RFID.

Dalam pada itu,  Syed Mohammed Idid berkata pengguna lebuh raya tidak perlu bimbang kerana kaedah pembayaran menggunakan kad TnG dan Smartag masih terdapat di kebanyakan plaza tol di seluruh negara.

Beliau berkata projek perintis sistem RFID ini dilihat lebih menjimatkan kerana ia sifar penyenggaraan  dan lebih selamat serta bayaran dihubungkan dengan akaun e-dompet yang boleh dibayar secara debit automatik.

Menjawab mengenai rungutan netizen mengenai harga pelekat RFID yang dikatakan tinggi, beliau berkata harga RM35 itu telah ditetapkan oleh pihak TnG.

Transaksi tol menggunakan teknologi RFID untuk kenderaan ringan persendirian (Kelas 1) dilaksanakan di laluan Juru, Pulau Pinang hingga ke Skudai, Johor di Lebuhraya Utara-Selatan bermula 15 Jan lepas.

Sistem RFID membolehkan pengguna lebuh raya menikmati perjalanan lebih lancar tanpa perlu berhenti dan bergerak di lorong RFID dengan kelajuan 30 km/j serta membolehkan pengguna melaksanakan transaksi tol tanpa sentuh.

RFID juga menawarkan sekuriti tunai digital dan tambah nilai tanpa tunai melalui penggunaan e-dompet Touch ‘n Go tanpa perlu lagi mengunjungi kaunter tambah nilai. – BERNAMA


Kit pertanian PENJANA jimat perbelanjaan dapur

BEMBAN 27 Feb. – Pakej bantuan input pertanian di bawah Pelan Jana Semula Ekonomi (PENJANA) dilancarkan sejak Jun tahun lalu terbukti mampu menjimatkan perbelanjaan isi rumah.

Timbalan Menteri Pertanian dan Industri Makanan 1, Datuk Seri Ahmad Hamzah berkata, inisiatif bagi menggalakkan penanaman jangka pendek terutama sayuran secara kecil-kecilan bagi keluarga mendapati ia mampu menjimatkan perbelanjaan dapur sebanyak RM110 sebulan.

“Kit ini dilengkapi benih, baja dan peralatan pertanian untuk individu mengusahakan pertanian jangka pendek dengan menanam sayuran untuk kegunaan sendiri dan juga dijual di pasar.

“Dengan ini kita dapat mengurangkan kebergantungan bekalan pertanian dalam negara dalam pasca penularan pandemik COVID-19,” katanya sambil menambah kit itu bernilai RM500 bagi individu dan RM50,000 bagi setiap komuniti di negara ini.

Beliau berkata demikian pada sidang media selepas merasmikan Majlis Penyerahan Insentif Teknologi Pelan Jana Semula Ekonomi Negara (PENJANA) Jabatan Pertanian negeri diadakan di Dewan Terbuka Jawatankuasa Pembangunan dan Penyelarasan Dewan Undangan Negeri (JAPERUN) Ayer Molek, Bemban, di sini petang tadi.


Polis sedia pasukan pengiring untuk pergerakan vaksin COVID-19

KUALA LUMPUR 21 Feb. – Polis Diraja Malaysia (PDRM) menyediakan pasukan pengiring untuk jaminan keselamatan bagi setiap pergerakan vaksin COVID-19 yang tiba di negara ini, kata Timbalan Pengarah (Gerakan) Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Azri Ahmad.

Beliau berkata bagi ketibaan kumpulan pertama vaksin COVID-19 jenis Pfizer-BioNTech hari ini, 150 anggota PDRM terlibat dalam mengiringi 312,390 dos vaksin itu, selain penglibatan aset-aset PDRM seperti motosikal berkuasa tinggi, kereta peronda polis dan balai polis bergerak.

Menurutnya sebaik tiba di negara ini melalui Lapangan Terbang Antarabangsa Kuala Lumpur (KLIA), kumpulan pertama vaksin itu akan dihantar ke tiga lokasi Pusat Simpanan Vaksin (PSV) milik syarikat logistik DHL iaitu di Subang, Selangor; Bayan Lepas, Pulau Pinang dan Senai, Johor.

“Pergerakan vaksin berkenaan untuk penghantaran ke 16 PSV milik Kementerian Kesihatan (KKM) di Kuala Lumpur, Selangor, Pulau Pinang dan Johor pula akan dimulakan esok.

“PDRM telah mengenal pasti laluan selamat bagi vaksin berkenaan dan anggota dari pelbagai jabatan termasuk trafik dan cawangan khas akan terlibat dalam penugasan ini,” katanya kepada Bernama hari ini.

Azri berkata selain terlibat dalam penugasan mengiringi kesemua pergerakan vaksin berkenaan, PDRM juga bertanggungjawab mengawal PSV milik syarikat logistik dan KKM, dengan menyediakan anggota statik dan juga balai polis bergerak.

“Kami menganggap ini adalah tugasan yang sangat penting, kerana negara sudah menunggu giliran untuk mendapatkan vaksin berkenaan dan ia amat penting bagi membendung penularan pandemik COVID-19,” katanya.

Sementara itu Timbalan Ketua Polis Selangor Datuk Arjunaidi Mohamed berkata tiada keperluan untuk jalan-jalan di Selangor ditutup bagi memberikan kawalan keselamatan terhadap pergerakan vaksin.

“Persediaan adalah baik untuk kami tentukan keselamatan vaksin berkenaan dan polis akan mengawal ketat, serta tiada keperluan juga untuk melakukan penutupan jalan,” katanya.


Permintaan tinggi jenama tertentu tepung gandum punca kekurangan bekalan – Nanta

KUALA LUMPUR, 18 Mei – Kekurangan bekalan tepung gandum di pasaran seperti yang dilaporkan media ketika ini adalah disebabkan jenama tertentu mendapat permintaan tinggi dan bukan disebabkan tindakan India menyekat eksport gandum ke pasaran global.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata negara hanya mengimport 15 peratus bekalan gandum dari India, Amerika Syarikat dan Ukraine manakala selebihnya adalah dari Australia.

“Kalau ada gangguan bekalan mungkin sebab permintaan tinggi bagi sesuatu jenama dan disebabkan itu ia cepat habis. Buat masa ini kita tidak kesan lagi kekurangan gandum di pasaran, kita tidak terima aduan secara langsung kepada Kementerian Perdagangan Dalam Negeri dan Hal Ehwal Pengguna (KPDNHEP).

Kita dapat maklumat dari media dan kita siasat seperti di Melaka terdapat kes terpencil sahaja dan bukannya menyeluruh (seluruh negara),” katanya kepada pemberita selepas Majlis Salam Aidilfitri 2022 Suruhanjaya Syarikat Malaysia di sini, semalam.

Dalam pada itu, Nanta menjelaskan sekiranya terdapat peningkatan harga tepung gandum ia bukan daripada bekalan yang bersubsidi kerana tepung gandum bersubsidi kekal pada kadar RM1.35 sen bagi satu kilogram.

Nanta juga berkata peniaga yang didapati mencatu bekalan tepung berdepan dengan tindakan undang-undang berdasarkan Akta Kawalan Harga dan Antipencatutan (AKHAP) 2011.

Katanya KPDNHEP akan memperkenalkan satu inisiatif bagi memudahkan pengguna mengenal pasti produk bersubsidi di pasaran, sekali gus mengelakkan peniaga menaikkan harga barangan sewenang-wenangnya.


Hilux bertembung Alza, Kanak-kanak lima tahun maut

JASIN 24 September – Kanak-kanak lima tahun maut manakala kakak dan bapanya parah selepas kenderaan pelbagai guna (MPV) Perodua Alza dinaiki bertembung dengan Toyota Hilux di Jalan Kesang Garing, di sini, jam 11 pagi tadi.

Ketua Polis Daerah Jasin, Deputi Superintendan Mispani Hamdan berkata, mangsa Afif Daiyan Shamsuri, berada di tempat duduk belakang Produa Alza disahkan meninggal dunia di lokasi kemalangan akibat parah di kepala.

Katanya, pemandu Perodua Alza yang juga bapa kanak-kanak terbabit, Shamsuri Mohd, 45, dan kakak mangsa, Auni Dalili 11, parah di kepala serta badan.

Mispani berkata, sementara itu ibu mangsa Che Hasliza Che Ha, 43, hanya mengalami kecederaan ringan, manakala pemandu Toyota Hilux Desmond Chew Fu Weng, 46, pula cedera di dada.

“Hasil siasatan mendapati empat beranak itu dalam perjalanan dari arah Kesang menghala Durian Tunggal, manakala Toyota Hilux pula datang dari arah Durian Tunggal ke Jasin.

“Pemandu Toyota Hilux dipercayai hilang kawalan menyebabkan kenderaannya memasuki laluan bertentangan lalu bertembung dengan Perodua Alza,” katanya menerusi satu kenyataan hari ini.

Menurutnya, semua mangsa yang cedera dikejarkan ke Hospital Jasin untuk rawatan lanjut, jenazah Afif Daiyan turut dihantar ke Jabatan Forensik hospital sama untuk proses bedah siasat bagi mengetahui punca menyebabkan kematiannya.


Kawasan Lembah Klang beralih Fasa 2 mulai 10 September – PM

KUALA LUMPUR 8 Sept – Kerajaan bersetuju membenarkan peralihan ke Fasa 2 bagi kawasan Lembah Klang, berkuat kuasa 10 September (Jumaat) ini.

“Kerajaan bersetuju membenarkan peralihan ke Fasa 2 bagi kawasan Lembah Klang iaitu Selangor, Wilayah Persekutuan Kuala Lumpur dan Wilayah Persekutuan Putrajaya berkuat kuasa 10 September 2021.

“Rentas daerah dibenarkan kepada individu yang lengkap menerima dua dos vaksin, pasangan suami isteri jarak jauh yang lengkap divaksin dibenarkan untuk merentas negeri, ibu bapa yang mendapat dua dos vaksin dibenarkan merentas negeri untuk berjumpa anak mereka yang berusia di bawah 18 tahun.

“Selain itu ‘dine-in’ turut dibenarkan di premis makanan untuk pelanggan yang lengkap menerima dua dos vaksin dan aktiviti pelancongan hanya dibenarkan dalam negeri yang sama melibatkan penginapan di hotel dan homestay bagi individu yang telah lengkap dua dos,” katanya dalam satu kenyataan media di sini, hari ini.

Perdana Menteri berkata, jawatankuasa turut memutuskan Selangor, Wilayah Persekutuan Kuala Lumpur dan Wilayah Persekutuan Putrajaya digabungkan sebagai satu kawasan jangkitan yang sama.

“Bagi sektor perdagangan dan pengedaran, perniagaan kedai bunga/nursery, kedai peralatan outdoor dan galeri perumahan akan dibenarkan beroperasi mulai 10 September 2021 bagi negeri-negeri yang berada di bawah Fasa 1.

“Sementara itu bagi negeri yang diletakkan di bawah Fasa 2 dan Fasa 3, kelonggaran tambahan bagi aktiviti kedai gunting, hair dresser dan salon kecantikan dibenarkan,” katanya lagi.


Suami isteri antara 13 ditahan dalang sindiket edar dadah

JOHOR BAHRU, 10 Jan – Sepasang suami isteri antara 13 individu yang ditahan kerana dipercayai menjadi dalang sindiket pengedaran dadah, dalam serbuan berasingan bermula Sabtu lepas hingga awal pagi tadi di sekitar Kulai dan Iskandar Puteri.

Ketua Polis Johor Datuk Kamarul Zaman Mamat berkata suami isteri berusia 33 dan 29 tahun, serta tujuh lelaki dan empat wanita tempatan berusia antara 21 dan 55 tahun itu, ditahan dalam operasi khas Jabatan Siasatan Jenayah Narkotik Johor bermula 6 petang pada Sabtu dan berakhir 2 pagi tadi.

Beliau berkata turut dirampas dalam serbuan itu sebanyak 74.85 kilogram (kg) ketulan mampat ganja, 1,643 biji pil ecstacy, 9.29 kg heroin dan 171 gram ketamin yang kesemuanya bernilai RM362,022.

“Kegiatan pengedaran dadah ini dipercayai aktif sejak Oktober tahun lepas dan modus operandi adalah dengan menjadikan rumah dan kereta sebagai transit stor penyimpanan dadah,” katanya pada sidang media di sini hari ini.


Polis tahan penyewa lelaki terlibat kes penemuan puluhan bangkai kucing

KUALA LUMPUR, 26 Mac – Polis menahan seorang suspek lelaki warga tempatan kerana disyaki terlibat berhubung penemuan puluhan bangkai dan rangka kucing di sebuah rumah sewa di Kondominium Bayu Tasik, Bandar Sri Permaisuri, Cheras di sini.

Ketua Polis Daerah Cheras ACP Zam Halim Jamaluddin berkata suspek berumur 31 tahun, yang merupakan penyewa rumah berkenaan ditahan di Cheras, semalam.

“Polis masih lagi menjalankan siasatan lanjut berhubung kes terbabit dan suspek direman tiga hari mulai hari ini,” katanya ringkas kepada Bernama.

Sebelum ini, polis menerima laporan berhubung kejadian itu pada 13 Mac lepas dan membuka kertas siasatan mengikut Seksyen 428 Kanun Keseksaan kerana melakukan khianat dan membunuh haiwan.

Jumaat lepas, Persatuan Haiwan Malaysia (MAA) menerusi akaun Facebooknya mendedahkan tentang penemuan puluhan rangka, organ dan bangkai kucing di dalam sebuah rumah yang disewa oleh seorang lelaki tempatan.


Pembukaan sempadan: PGA telah diatur gerak, pantau kawasan pintu masuk

KUALA LUMPUR, 29 Mac – Pasukan Gerakan Am (PGA) telah diatur gerak untuk membuat pemantauan rapi di kawasan berhampiran pintu masuk negara sebagai persediaan pembukaan sempadan Malaysia pada 1 April ini.

Ketua Polis Negara Tan Sri Acryl Sani Abdullah Sani berkata tumpuan diberikan kepada kawasan utara Semenanjung, Pantai Timur Semenanjung serta di Sabah dan Sarawak.

“Program turut akan dilancarkan di Kota Bharu, Kelantan dan Kedah oleh PGA untuk menunjukkan kepada orang ramai bahawa polis telah bersiap sedia untuk menangani apa juga perkara yang timbul susulan pembukaan sempadan ini,” katanya kepada pemberita.

Beliau ditemui selepas menghadiri majlis pelancaran buku ‘Jenayah Siber di Malaysia’ oleh Ketua Setiausaha Kementerian Dalam Negeri Datuk Seri Wan Ahmad Dahlan Abdul Aziz pada Pameran Perkhidmatan Pertahanan Asia dan Pameran Keselamatan Asia 2022, di sini, hari ini.

Pada September tahun lepas, PGA menjadi agensi tunggal dalam penugasan keselamatan dan penguatkuasaan sempadan negara susulan penstrukturan Agensi Kawalan Sempadan Malaysia (AKSEM) ke dalam Polis Diraja Malaysia (PDRM).

Menteri Dalam Negeri Datuk Seri Hamzah Zainudin dilapor berkata bahawa PGA akan meneruskan semua fungsi yang sebelum ini dilaksanakan AKSEM di kawasan sempadan melalui peruntukan undang-undang sedia ada.


Tiada kenaikan tarif elektrik, subsidi lebih RM700 juta diteruskan – PM

Menerusi ciapan di akaun Twitter hari ini, beliau berkata subsidi elektrik sebanyak lebih RM700 juta juga akan diteruskan agar pengguna domestik tidak terkesan.

Suruhanjaya Tenaga dalam kenyataan hari ini memaklumkan kerajaan pada Rabu lepas bersetuju mengekalkan kadar tarif elektrik semasa bagi pengguna domestik di Semenanjung untuk tempoh kawal selia bermula 1 Feb 2022 hingga 31 Dis 2024 di bawah mekanisme Peraturan Berasaskan Insentif (IBR).

Kadar tarif itu telah digunakan sejak 1 Jan 2014 apabila mekanisme IBR diperkenal sebagai dasar baharu dalam penetapan tarif elektrik.  – BERNAMA


Pengarah antara lima ditahan bersabit video iklan judi raya

KUALA LUMPUR 19 April. – Lima lagi individu termasuk pengarah, komposer dan penyanyi yang terlibat dalam pembikinan video iklan lagu raya mempromosi kegiatan judi ditahan polis malam tadi.

Ketua Polis Daerah Dang Wangi Asisten Komisioner Mohamad Zainal Abdullah berkata, penahanan kesemua mereka dibuat di sekitar ibu negara dan Selangor.

“Pengarahnya yang diburu sebelum ini dipercayai mendapat arahan daripada sindiket perjudian atas talian untuk menerbitkan video tersebut,” katanya dalam satu kenyataan hari ini.

Beliau berkata dengan tangkapan itu, jumlah keseluruhan individu yang ditahan terlibat dalam pembikinan dua video iklan lagu raya kontroversi tersebut, adalah seramai 18 orang setakat ini.

Dalam pada itu, beliau berkata polis masih meneruskan siasatan bagi menjejaki sindiket judi dalam talian yang menjadi dalang dalam pembikinan video tersebut.

Sebelum ini, 13 tangkapan dibuat melibatkan pelakon, penerbit dan kru penerbitan pembikinan video iklan lagu raya mempromosi kegiatan judi itu dengan sembilan tangkapan bagi kes pertama manakala empat tangkapan bagi kes kedua.


Peluang jadi sukarelawan kajian klinikal fasa 3 vaksin COVID-19 masih terbuka- KKM

KUALA LUMPUR 9 Feb. – Peluang untuk menjadi sukarelawan dalam kajian klinikal fasa 3 Vaksin COVID-19 masih terbuka, menurut Kementerian Kesihatan (KKM).

Dalam satu hantaran menerusi laman Twitter rasmi KKM, kementerian itu memaklumkan antara syarat yang diletakkan adalah pemohon perlu berusia 18 tahun ke atas dan sihat.

Mereka yang berminat dan mahukan maklumat lanjut boleh menghubungi antara sembilan hospital yang menjadi tapak kajian tersebut menerusi aplikasi WhatsApp iaitu Hospital Ampang, Selangor (016-7286617 dan Telegram); Hospital Umum Sarawak, Sarawak (012-3108108); Hospital Pulau Pinang, Pulau Pinang (014-9453599) dan Hospital Seberang Jaya, Pulau Pinang (014-9065518).

Selain itu, boleh juga menghubungi Hospital Sultanah Bahiyah, Kedah (019-5544976); Hospital Raja Permaisuri Bainun, Perak (011-63311654); Hospital Taiping, Perak (019-8546373); Hospital Sungai Buloh, Selangor (011-10045343) dan Hospital Sultan Abdul Halim, Kedah (017-7931938, 017-7931987, 011-57669114).

Rata-rata maklum balas yang diterima Bernama apabila menghubungi talian-talian tersebut adalah borang perlu diisi secara dalam talian ataupun secara terus menerusi aplikasi WhatsApp sambil memberi pautan untuk maklumat lanjut, sebelum mereka mengambil tindakan seterusnya dan menghubungi pemohon.

Bagaimanapun, setakat ini tapak kajian di Hospital Ampang sudah mempunyai sukarelawan yang mencukupi, namun pihak terbabit memberi pautan untuk mengisi borang secara dalam talian bagi membolehkan mereka yang berminat dalam percubaan vaksin pada masa hadapan.

Pada 27 Januari lalu, Menteri Kesihatan Datuk Seri Dr Adham Baba dalam satu kenyataan berkata, kajian klinikal fasa 3 vaksin COVID-19 dimulakan pada hari tersebut di sembilan hospital berkenaan melibatkan 3,000 sukarelawan.

Beliau berkata kajian klinikal itu ditaja oleh Institut Biologi Perubatan Akademik Sains Perubatan China (IMBCAMS) dengan objektif untuk menilai keselamatan dan keberkesanan vaksin terhadap jangkitan COVID-19.


Banda Hilir ‘macam semut’, dipenuhi ribuan pelancong sejak Jumaat

Tinjauan Melaka Hari Ini mendapati tidak kurang ribuan orang memenuhi kawasan tumpuan antaranya Kota A Famosa, Bangunan Merah dan kawasan sekitar.

Tinjauan turut mendapati berlaku kesesakan pada jalan utama memasuki Banda Hilir yang mana situasi itu difahamkan telah berlarutan sejak Jumaat lalu.

Difahamkan, kesesakan luar biasa di negeri ini adalah berikutan cuti umum yang jatuh pada esok (6 Jun) bersempena Hari Keputeraan Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.


Lebih 1,000 tetamu hadir Majlis Aidilfitri UMNO Terengganu bersama PM

KUALA TERENGGANU, 20 Mei – Lebih 1,000 tetamu hadir meraikan Majlis Aidilfitri Badan Perhubungan UMNO Negeri Terengganu bersama Perdana Menteri Datuk Seri Ismail Sabri Yaakob di Terengganu Equestrian Resort di sini hari ini.

Perdana Menteri yang tiba pada 3.45 petang, meluangkan masa hampir dua jam pada majlis itu dan menikmati pelbagai juadah hari raya antaranya ketupat, rendang, nasi minyak serta kuih muih.

Ketika ditemui pemberita sebelum meninggalkan majlis, beliau berkata suasana hari ini dilihat meriah serta mesra dan menggambarkan perpaduan yang kukuh dalam UMNO Terengganu.

“Saya menghadiri jamuan hari raya ini atas jemputan UMNO Terengganu… hari ini cuma beramah mesra dengan kepimpinan UMNO negeri. Saya ucapkan terima kasih kepada badan perhubungan UMNO negeri kerana menjemput saya,” katanya.

Turut hadir Pengerusi Badan Perhubungan UMNO negeri, Datuk Seri Ahmad Said serta barisan kepimpinan UMNO negeri empat peringkat termasuk bahagian-bahagian, pergerakan Wanita, Pemuda dan Puteri.

Para tetamu dan jemputan turut dihiburkan dengan persembahan nyanyian lagu-lagu raya dan orang ramai tidak melepaskan peluang untuk beramah mesra serta bergambar dengan pemimpin negara itu.- BERNAMA